GBE BUBU Afrikaans Albanian Amharic Arabic Armenian Bulgarian Cebuano China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Hiligaynon Hungarian Iloko Indonesian Italian Japanese Kinyarwanda Kirghiz Korean Lingala Lithuanian Malagasy Myanmar Norwegian Polish Portuguese Romanian Russian Sepedi Serbian Sesotho (Lesotho) Setswana Shona Sinhala Slovak Slovenian Spanish Swedish Tagalog Tsonga Turkish Twi Ukrainian Vietnamese Xhosa Zulu\nALEKE nyɔnu aɖe si metsɔ ɖeke le Mawu subɔsubɔ me o, si nɔ dɔ aɖe si me wòkpɔa ga geɖe le wɔm la wɔ hafi taɖodzinu vavãtɔ va le eƒe agbe ŋu? Nu kae Katoliko ɖekakpui aɖe va nya ku ɖe ku ŋu si na wòtrɔ eƒe agbenɔnɔ? Eye nu kae ɖekakpui aɖe si tɔtɔ le agbe me la va srɔ̃ tso Mawu ŋu si ʋãe be wòva zu Kristotɔ? Xlẽ woawo ŋutɔwo ƒe numenyawo nàkpɔ.\n“Tso ɣeaɖeɣi ke mebiana be, ‘Nu ka tae míele agbe ɖo?’”—ROSALIND JOHN\nDUKƆ SI ME WÒTSO: BRITAIN\nAME SI TƆGBI WÒNYE TSÃ: ENƆ DƆ GÃ AÐE WƆM\nWodzim le Croydon, le South London. Mí ame asieke ye wodzi, eye nyee nye adelia. Caribbean ƒukpo si nye St. Vincent ye dzinyelawo tso. Danye nɔ Metodist sɔlemehaa me. Togbɔ be melɔ̃a agbalẽsɔsrɔ̃ ŋutɔ hã la, nyemetsɔ ɖeke le nusɔsrɔ̃ tso Mawu ŋu me o. Le suku ƒe mɔkeɣiwo la, menɔa tá aɖe si le nutoa me la to henɔa agbalẽ gbogbo siwo meɣe le agbalẽdzraɖoƒe la xlẽm.\nƑe aɖewo le nye dodo le suku megbe la, mede dzesii be didia nɔ menye be makpe ɖe wɔnamanɔŋutɔwo ŋu. Meva nɔ dɔ wɔm kple habɔbɔ siwo kpɔa aƒemanɔsitɔwo kple nuwɔametɔwo dzi. Emegbe meva srɔ̃ atikewɔwɔ ŋuti nunya le yunivɛsiti. Esi medo le sukua la, mekpɔ dɔ gãwo nɔ wɔwɔm, eye nu dze edzi nam ale gbegbe. Esi menye ɖokuisidɔwɔla si ɖoa aɖaŋu na asitsahabɔbɔwo heganye hadomenumekula hã ta la, dɔwɔnu siwo hiãm la koe nye nye atadzikɔmpiuta kple Internet. Eya ta metea ŋu zɔa mɔ yia duta ɖadzea amedzrodzeƒe si dze ŋunye, si nya kpɔ nam la kwasiɖa ʋɛ aɖewo henɔa kame dem le kamedeƒe siwo le afi ma la be manɔ lãmesẽ me. Mekpɔe be menɔ agbe ɖum ŋutɔ. Ke hã, megatsia dzi ɖe wɔnamanɔŋutɔwo ŋu kokoko.\nTso ɣeaɖeɣi ke mebiana be, ‘Nu ka tae míele agbe ɖo, eye taɖodzinu kae le agbea ŋu?’ Ke hã, nyemete kpɔ be madi ŋuɖoɖoawo le Biblia me o. Gbe ɖeka le ƒe 1999 me la, nɔvinye Margaret, si va zu Yehowa Ðasefo, kple exɔlɔ̃ aɖe si hã nye Ðasefo la va srãm kpɔ. Exɔlɔ̃a tsɔ ɖe le eme nam, eye togbɔ be nyemetsɔ ɖe le mawusubɔsubɔ me o hã la, melɔ̃ be wòasrɔ̃ Biblia kplim. Ke hã, nusɔsrɔ̃a menɔ afɔ tsɔm kura o, le esi vovo menɔa ŋunye o le nye dɔwɔɖuia kple hloloetsotsowo ta.\nLe ƒe 2002 ƒe dzomeŋɔli la, meʋu yi England ƒe anyieheɣetoɖoƒe. Le afi ma la, megade yunivɛsiti ake ɖasrɔ̃ nu tso amewo dome kadodowo ŋuti, kple susu be maxɔ ɖaseɖigbalẽ kɔkɔtɔ. Mía kple vinyeŋutsuvia míeva nɔ kpekpewo dem le Fiaɖuƒe Akpata si le nutoa me la me edziedzi. Togbɔ be suku kɔkɔa dede dzɔ dzi nam hã la, nu siwo srɔ̃m menɔ le Biblia me la na mese xexe sia me kuxiwo kple ale si woawɔ akpɔ wo gbɔe la gɔme nyuie wu. Meva de dzesii be nya si Mateo 6:24 gblɔ be míate ŋu asubɔ aƒetɔ eve o la nye nyateƒe. Ele be matiae nenye be masubɔ Mawu loo alo kesinɔnuwo. Mekpɔe be ehiã be matso nya me le nu siwo matsɔ aɖo nɔƒe gbãtɔ le agbe mee ŋu.\nLe ƒe si do ŋgɔ me la, mekpɔ gome le aƒe me Biblia nusɔsrɔ̃ si Ðasefowo wɔna le ƒuƒoƒo me la me, eye agbalẽ si wosrɔ̃nae nye Is There a Creator Who Cares About You? (Y a-t-il un Créateur qui se soucie de vous ?) * Nusɔsrɔ̃a na meva ka ɖe edzi be mía Wɔla, Yehowa, koe ate ŋu akpɔ amegbetɔƒomea ƒe kuxiwo gbɔ. Ke le yunivɛsitia ƒe nufiafia nu la, mehiã be míaxɔe ase be Wɔla aɖe li hafi míase nu si tae míele agbe ɖo la gɔme o. Esia ku dzi nam. Ɣleti eve megbe la, medzudzɔ yunivɛsitia dede helé fɔ ɖe nu siwo ana mate ɖe Mawu ŋu wu la wɔwɔ ŋu.\nBiblia me nya si ʋãm metrɔ nye agbenɔnɔ lae nye Lododowo 3:5, 6, afi si gblɔ be: “Ðo ŋu ɖe Yehowa ŋu tso dzi blibo me, ke mègaɖo dzi ɖe wò gɔmesese ŋu o. Lé ŋku ɖe eŋu le wò mɔwo katã dzi, ekema ata mɔ na wò.” Nusɔsrɔ̃ tso mía Mawu lɔ̃amea ŋu ɖe vi nam wu kesinɔnuwo kple ɖoƒe kɔkɔ si asu asinye le yunivɛsiti ƒe ɖaseɖigbalẽ kɔkɔtɔ xɔxɔ ta. Zi ale si menɔ nu srɔ̃m tso tameɖoɖo si tae Yehowa wɔ anyigba kple viɖe si do tso Yesu ƒe vɔsakua me na mí ŋu la, zi nenemae meva nɔ didim be maɖe adzɔgbe na mía Wɔla la. Ale mexɔ nyɔnyrɔ le April 2003 me. Vivivi la, medzudzɔ agbe kɔkɔ nɔnɔ heva nɔ agbe tsɛ.\nƑomedodo si ŋu medea asixɔxɔe ŋutɔ la le mía kple Yehowa dome. Sidzedze Yehowa na mekpɔ dzidzeme vavãtɔ. Hadede kple ame bubu siwo hã dea ta agu na Mawu le nyateƒe me la na mele dzidzɔ kpɔm ŋutɔ.\nMedina vevie be masrɔ̃ nu, eye nu siwo srɔ̃m mele le Kristotɔwo ƒe kpekpewo kple Biblia me la le kɔ ɖim na nye didi sia. Edzɔa dzi nam be maƒo nu na amewo tso nye dzixɔsewo ŋu. Esia zu agbemedɔ nam, si wɔnɛ be metea ŋu kpena ɖe amewo ŋu be woanɔ agbe si ɖɔ ʋu wu fifia, eye mɔkpɔkpɔ nyui si nye be woanɔ agbe le xexe yeyea me la nasu wo si. Tso June 2008 me ye medze gbe sia gbe gbeƒãɖeɖedɔa gɔme, eye nyemekpɔ dzidzɔ kple dzidzeme kpɔ abe ale si mele ekpɔm fifia ene o. Meke ɖe taɖodzinu si tututu le agbea ŋu la ŋu azɔ, eye medaa akpe na Yehowa tso dzi me ɖe esia ta.\n“Xɔ̃nyea ƒe ku ɖe fu nam vevie.”—ROMAN IRNESBERGER\nƑE SI ME WODZII: 1973\nDUKƆ SI ME WÒTSO: AUSTRIA\nAME SI TƆGBI WÒNYE TSÃ: TSATSADALA\nDu sue si nye Braunau, le Austria, ye menɔ tsi. Ganyawo de ame dzi le nutoa me, eye nu vlo wɔwɔ mebɔ o. Dzinyelawo nye Katolikotɔwo, eye ha sia mee nye hã menɔ tso ɖevime.\nNane si dzɔ le nye ɖevime la ɖe fu nam ale gbegbe. Meɖo ŋku edzi be le ƒe 1984 me, esime mexɔ ƒe 11 la, mía kple xɔ̃nye kplikplikpliwo dometɔ ɖeka míeƒo bɔl. Ke le ŋdɔ ma ke me la, eku le ʋufɔku aɖe me. Xɔ̃nyea ƒe ku ɖe fu nam vevie ŋutɔ. Ƒe geɖe le afɔkua megbe gɔ̃ hã la, medea ŋugble le nu si dzɔna ɖe ame dzi le ku megbe ŋu.\nEsi mewu suku nu la, meva zu elektrikŋudɔwɔla. Togbɔ be megblẽa ga geɖe ɖe tsatsadada ŋu enuenu hã la, gakuxiwo meɖe fu nam o. Megblẽ ɣeyiɣi geɖe ɖe kamedefefewo ŋu, eye meva lɔ̃ heavy metal kple punk rock hadzidziwo. Menɔ aglotuƒewo yim atraɖii. Meƒo ɖokuinye ɖe dzidzɔdonamenuwo kple agbe gbegblẽ nɔnɔ me vĩi, ke hã nyemekpɔ dzidzeme le agbe me o.\nLe ƒe 1995 me la, Ðasefo tsitsi aɖe va ƒo ʋɔ nam, eye wòtsɔ agbalẽ aɖe si dzro ale si Biblia ɖo biabia si nye, Nu kae dzɔna ɖe mía dzi ne míeku? me la nam. Ale si xɔ̃nyea ku nublanuitɔe la gakpɔtɔ nɔ fu ɖem nam, eya ta mexɔ agbalẽa. Menye agbalẽa ƒe ta si ƒo nu tso ku ŋu la koe mexlẽ o, ke boŋ mexlẽ agbalẽ bliboa!\nNu si mexlẽ la na mekpɔ ŋuɖoɖo na nya siwo mebiana tso ku ŋu. Gake megasrɔ̃ nu geɖe kpee. Esi wonyim le Katoliko ƒome me ta la, Yesu koŋ dzie mexɔ se. Ke hã, Biblia sɔsrɔ̃ nyuie na meva le ƒomedodo kplikplikpli me kple Yehowa Mawu, si nye Yesu Fofo. Dzi dzɔm ŋutɔ esi meva nyae be Yehowa menye Mawu si ɣlaa eɖokui ɖe mí si ŋu míate ŋu ate ɖo o, ke boŋ enana ame siwo dinɛ la dzea sii nyuie. (Mateo 7:7-11) Mesrɔ̃e be seselelãme le Yehowa si, eye wòwɔa eƒe nya dzi hã. Esia na meva do vevie numekukuwɔwɔ tso Biblia me nyagblɔɖiwo kpakple ale si wova emee ŋu. Nu siwo mesrɔ̃ la na megava xɔ Mawu dzi se geɖe wu.\nEteƒe medidi o, meva de dzesii be Yehowa Ðasefowo koe tsɔa fɔléleɖenuŋu kpena ɖe amewo ŋu be woase Biblia gɔme. Mede dzesi mawunyakpukpui siwo dze le Ðasefowo ƒe agbalẽwo me hexlẽ wo le Katolikotɔwo ƒe Biblia si nɔ asinye la me. Esi meyi edzi nɔ nu me kum la, mede dzesii be meke ɖe nyateƒea ŋu.\nMede dzesii le Biblia sɔsrɔ̃a me be Yehowa di be manɔ agbe ɖe yeƒe dzidzenuwo nu. Nu si mexlẽ le Efesotɔwo 4:22-24 la na mekpɔe be ehiã be maɖe asi le nye “amenyenye xoxo,” si wɔ ɖeka kple ‘agbe si menɔna tsã’ la ŋu ahado “amenyenye yeye, si wowɔ le Mawu ƒe lɔlɔ̃nu nu.” Eya ta medzudzɔ agbe gbegblẽ nɔnɔ. Mede dzesii hã be ele be madzudzɔ tsatsadada, le esi wòdea ŋukeklẽ kple ŋutilãmenuwo didi ƒe dzi ƒo ta. (1 Korintotɔwo 6:9, 10) Menyae be hafi mate ŋu awɔ tɔtrɔ mawo la, ele be madzudzɔ hadede kple xɔ̃nye tsãtɔwo ahadi xɔlɔ̃ bubu siwo nɔa agbe ɖe nu siwo meva srɔ̃ la nu.\nTɔtrɔ siawo wɔwɔ menɔ bɔbɔe nam o. Ke hã, meva nɔ Ðasefowo ƒe kpekpewo dem le Fiaɖuƒe Akpata me, eye medze xɔlɔ̃ yeyewo le hamea me. Azɔ hã, meyi edzi lé fɔ ɖe Biblia sɔsrɔ̃ le ɖokuinye si ŋu. Afɔɖeɖe siawo na medzudzɔ ha siwo meƒona tsã la sese, metrɔ nye agbemetaɖodzinuwo, eye metrɔ asi le nye dzedzeme ŋu wònyo ɖe edzi. Le ƒe 1995 me la, mexɔ nyɔnyrɔ hezu Yehowa Ðasefo.\nFifia meda sɔ le ale si mebua ga kple nunɔamesiwoe gome. Menye dɔmedzoedola tsã, gake fifia ya meva fa tu wu. Nyemegatsia dzimaɖi ɖe etsɔme ŋu hã o.\nEdzɔ dzi nam be menye Yehowa subɔla siwo le xexea me godoo la dometɔ ɖeka. Mede dzesii be wo dometɔ aɖewo le kuxiwo me tom, gake wogale Mawu subɔsubɔ dzi nuteƒewɔwɔtɔe. Dzi le dzɔyem ale gbegbe be mele nye ŋusẽ kple ɣeyiɣi katã zãm ɖe Yehowa subɔsubɔ kple nyuiwɔwɔ na ame bubuwo ŋu, ke menye ɖe kɔɖiɖi na nye ŋutɔ nye dzodzrowo ŋu o.\n“Taɖodzinu le nye agbe ŋu azɔ.”—IAN KING\nAME SI TƆGBI WÒNYE TSÃ: ETƆTƆ LE AGBE ME\nWodzim le England, gake esi mexɔ abe ƒe adre ene la, míaƒe ƒomea ʋu yi Australia. Míeva tsi Gold Coast, si nye nuto aɖe si modzakaɖetsaɖilawo lɔ̃a yiyi le Queensland, Australia. Togbɔ be míenye kesinɔtɔwo o hã la, naneke mehiãa mí o.\nTogbɔ be ganyawo de mía dzi hã la, dzi medzɔnam tututu o. Meva tɔtɔ le agbe me. Fofonye nye aha tsu nola. Nyemelɔ̃ eƒe nya o, vevietɔ le eƒe ahanonoa kple ale si wòwɔa nu ɖe danye ŋu ta. Esi meva nya nu siwo me wòto esime wònye asrafo le Malaya la megbe ko hafi meva nɔ nu si tae wòwɔa nu nenema ɖo la gɔme sem.\nMeva nɔ aha tsu nom esime menɔ sekɛndrisuku (lycée). Esi mexɔ ƒe 16 la, medzudzɔ sukua dede heva zu ƒudzisrafo. Meva nɔ atike vɔ̃ɖiwo zãm, eye atamanono zu numame nam. Ne kuxiwo do mo ɖa la, metrɔna ɖe ahanono ŋu, eye wòva zu numame nam. Tsã la, menoa aha tsu le kwasiɖanuwuwuwo ko, gake emegbe meva nɔ enom gbe sia gbe.\nLe nye ƒe 20 xɔxɔ me lɔƒo la, meva nɔ ɖi kem nenye be Mawu li. Mebiaa ɖokuinye be, ‘Ne Mawu li vavã la, ke nu ka tae wòɖe mɔ fukpekpe kple ku li?’ Meŋlɔ hakpanya aɖe gɔ̃ hã si me mebu fɔ Mawu ɖe nu vɔ̃ɖi siwo katã le edzi yim le xexea me la ta.\nMeɖe asi le ƒudzisrafodɔa ŋu esi mexɔ ƒe 23. Emegbe mewɔ dɔ vovovowo, eye mezɔ mɔ yi ɖanɔ duta ƒe ɖeka gɔ̃ hã, gake nye mɔkpɔkpɔbuɖeamea nu gbe tsotso. Naneke metsɔa fu lãme nam o, eye agbemetaɖodzinu aɖeke menɔ asinye o. Naneke menyoa ŋunye hã o. Mebua aƒe ƒe ame si nɔnɔ, dɔwɔɖui nyui kple ŋgɔyiyiwɔwɔ le dɔ me nu manyataleŋuwoe. Ahanono kple toɖoɖo haƒoƒo koe naa “dzidzemem.”\nMeɖoa ŋku gbe si gbe wòdzrom vevie be manya taɖodzinu si le agbea ŋu dzi. Ɣemaɣi la, meɖi tsa yi Poland ɖakpɔ fuwɔamesaɖa si le Auschwitz. Do ŋgɔ la, mexlẽ nu tso ŋutasẽnuwɔwɔ siwo yi edzi le afi ma ŋu. Ke esi nye ŋutɔ metsi tre ɖe afi ma hekpɔ ale si gbegbe asaɖaa loloe la, ewɔ dɔ ɖe dzinye ŋutɔ. Ewɔ nuku nam ŋutɔ be amegbetɔ te ŋu sẽ ŋuta le ehavi ŋu nenema gbegbe. Meɖo ŋku edzi be aɖatsi lólo ɖe ŋku dzi nam esime menɔ zɔzɔm le asaɖaa me henɔ ɖokuinye biam be, ‘Nu ka tae?’\nEsi megbɔ tso duta le ƒe 1993 me la, meva nɔ ŋuɖoɖo dim na nye biabiawo le Biblia me. Ema megbe kpuie ko la, Yehowa Ðasefo eve va ƒo ʋɔ nam hekpem na takpekpe aɖe si woawɔ le bɔlƒoƒe aɖe si le nutoa me. Metso nya me be mayi.\nƔleti ʋɛ aɖewo do ŋgɔ la, meyi bɔlƒoƒe ma ɖakpɔ bɔl, gake nu si teƒe mekpɔ le takpekpea me la to vovo sãsãsã. Ðasefoawo bua ame, wodo awu nyuie, eye wo viwo hã lé wo ɖokuiwo nyuie. Nu si teƒe mekpɔ le ŋdɔnuɖuɣi la hã wɔ dɔ ɖe dzinye ŋutɔ. Ðasefo alafa geɖe ɖu ŋdɔnu le sɔgbea dzi, gake esi wotrɔ yi ɖanɔ woƒe anyinɔƒewo la, nyemekpɔ gbeɖuɖɔ ɖeka pɛ hã le teƒea o! Gawu la, edze kɔtɛ be tomefafa kple dzidzeme si dim menɔ la su vavala siawo si. Nyemeɖo ŋku nya siwo wogblɔ le nuƒoawo me gbe ma gbe la dzi o, gake nɔnɔme si Ðasefoawo ɖe fia ya tsi susu me nam.\nFiẽsi ma me la, meɖo ŋku ƒonyemetɔ aɖe si xlẽa Biblia eye wòsrɔ̃ nu geɖe tso subɔsubɔhawo ŋu la dzi. Ƒe aɖewo do ŋgɔ la, egblɔ nam be Yesu gblɔ be míate ŋu ade dzesi subɔsubɔha vavãtɔ to eƒe kutsetsewo dzi. (Mateo 7:15-20) Mekpɔe be anyo be maku nu me akpɔe ɖa be nu kae na Ðasefoawo to vovo nenema hã. Esiae nye zi gbãtɔ le nye agbe me si mɔkpɔkpɔ vi aɖe su asinye be etsɔme nyui aɖe li.\nLe kwasiɖa si kplɔe ɖo me la, Ðasefo eve siwo va kpem na takpekpea gatrɔ va. Melɔ̃ be woava nɔ Biblia srɔ̃m kplim. Meva wɔ ɖeka kpli wo le Kristotɔwo ƒe kpekpewo dede me hã.\nEsi menɔ Biblia srɔ̃m la, ale si mebua Mawui tsã la va trɔ keŋkeŋ. Meva nyae be menye egbɔe vɔ̃ɖinyenye kple fukpekpewo tso o, eye nu gbegblẽ siwo amewo wɔna la tena ɖe eya ŋutɔ hã dzi. (1 Mose 6:6; Psalmo 78:40, 41) Meva ɖoe kplikpaa be nyemawɔ naneke wòave Yehowa o. Medi be mado dzidzɔ na eƒe dzi. (Lododowo 27:11) Medzudzɔ aha tsu nono, atamanono kple agbe gbegblẽ nɔnɔ. Le March 1994 me la, mexɔ nyɔnyrɔ hezu Yehowa Ðasefo.\nDzidzɔ kple dzidzeme vavãtɔ su asinye. Nyemegatrɔna ɖe ahanono ŋu be matsɔ akpɔ nye kuxiwo gbɔe o. Ke boŋ meva srɔ̃ ale si madro nye agbawo ɖe Yehowa dzi.—Psalmo 55:23.\nMía kple Ðasefo nyɔnu dzetugbe aɖe si ŋkɔe nye Karen míeɖe mía nɔewo ƒe ewoe nye esia, eye atikɔmevi nyui aɖe si ŋkɔe nye Nella le asinye. Edzɔa dzi na mí ame etɔ̃a be míakpɔ gome le Kristotɔwo ƒe gbeƒãɖeɖedɔa me anɔ Mawu ŋuti nyateƒea fiam amewo, eye míezãa ɣeyiɣi geɖe ɖe dɔ sia ŋu. Taɖodzinu le nye agbe ŋu azɔ.\n^ mm. 11 Yehowa Ðasefowoe tae.\nBiblia Le Amewo Ƒe Agbenɔnɔ Trɔm—November 2012


GBE BUBU Albanian Arabic Armenian (West) Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Ga Georgian German Greek Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Norwegian Papiamento (Curaçao) Polish Portuguese Rarotongan Romanian Samoan Sepedi Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Thai Turkish Ukrainian Urdu Vietnamese Zulu\nÈkpɔ ŋudzedze ɖe Gbetakpɔxɔ ƒe tata siwo do nyitsɔ laa la xexlẽ ŋua? Ke kpɔe ɖa be yeate ŋu aɖo biabia siwo gbɔna ŋu hã:\n• Nukatae míate ŋu aka ɖe edzi be “dziƒo yeye kple anyigba yeye” ŋuti nyagblɔɖi si le Yesaya 65:17-19 la lɔ nu geɖe ɖe eme wu Yudatɔwo ƒe tɔtrɔgbɔ tso kluvinyenye me ko?\nElabena esi apostolo Petro kple Yohanes nɔ nu ŋlɔm le ƒe alafa gbãtɔ M.Ŋ. me la, woŋlɔ nu tso emevava le etsɔme, si ƒe akpa aɖewo nye yayra siwo kpɔtɔ le ŋgɔ gbɔna, ŋu. (Petro II, 3:13; Nyaɖeɖefia 21:1-4)—4/15, axa 10-12.\n• Nuka dzie woanya tu blema Hela xotutu si ku ɖe mawu-afã-amegbetɔ-afã sẽŋutawo ŋu la ɖo?\nAnye nyateƒe si wònye be mawudɔla aɖewo do amegbetɔ ŋutilã va nɔ ŋutasẽsegbe kple agbe gbegblẽ le anyigba dzi do ŋgɔ na Tsiɖɔɖɔ lae woanya ɖe ami ɖo hetro nenema. (Mose I, 6:1, 2)—4/15, axa 27.\n• Afɔku kawo ŋue Kristotɔ bibiwo anɔ ŋudzɔ ɖo le srɔ̃kpeƒewo?\nEle vevie be woaƒo asa na aglotutu blibaa, si ate ŋu ado mo ɖa ne aha sesẽ bɔ wono fũ eye ɣe manyatalenuwo ɖuɖu ɖe haƒoƒo bobobo dzi li. Ne womegblɔ be amesiame ate ŋu ava kplɔ̃a ɖoƒe o la, mele be amesiwo womekpe o la nayi o. Ele na ŋugbetɔsrɔ̃a be wòakpɔ egbɔ be Kristotɔ siwo dze anɔ anyi vaseɖe esime wɔnaa nawu enu le gaƒoƒo si sɔ me.—5/1, axa 19-22.\n• Nukae viŋutsuvi siwo ŋu woƒo nu le le Psalmo 128:3 be wole “abe amiti fẽwo ene” le ŋutsu ƒe kplɔ̃ ŋu la fia?\nZi geɖe la, amiti fẽwo tona ɖe amiti ƒe kpe ŋu. Ne atia ŋutɔ va tsi eye megate ŋu le ku tsem o la, ŋusẽ ɖoa yeye siwo dze ƒo xlãe la ŋu. Nenema ke dzilawo ate ŋu akpɔ dzidzɔ be vi tsekuwo le yewo si siwo le Yehowa subɔm aduadu kpli yewo.—5/15, axa 27.\n• Viɖe kawoe ɖeviwo kpɔna tsoa ƒomegbenɔnɔ nyui me?\nEnyea gɔmeɖokpe nyui na wo be nukpɔsusu nyui nanɔ wo si ɖe tanyenye ŋu, be woakpɔ ŋudzedze ɖe agbenɔnɔdzidzenu nyuiwo ŋu, eye ƒomedodo si me dzidzɔ le nɔa woa kple ame bubuwo dome. Nɔnɔme sia ate ŋu akpe ɖe wo ŋu hã be woadze xɔlɔ̃ Mawu.—6/1, axa 18.\n• Nukae wowɔ le Ɣedzeƒe Ʋĩ dukɔ aɖe me be woatsɔ ade dzi ƒo na amewo woanya be Kristotɔwo katã nye nɔviwo?\nWoxlɔ̃ nu hameawo katã be woagayɔ bubudeŋkɔwo na ame aɖewo o. Ke boŋ be woayɔ amewo katã sɔsɔe be nɔviwo.—6/15, axa 21, 22.\n• Ðe Yehowa Ðasefowo xɔa atike si wotsɔ ʋumenu wɔea?\nMíexɔe se be se si Biblia de be ‘míatsri ʋu’ la tsi tre ɖe ʋu ŋutɔŋutɔ alo emenu veviwo (ʋutsi, ʋumenugbagbevi dzĩwo, ʋumenugbagbevi ɣiwo, kple ʋumenugbagbevi gbabɛwo) dodo ŋu. (Dɔwɔwɔwo 15:28, 29) Le nu suesue siwo woɖena tsoa ʋumenugbagbevi veviawo me gome la, Kristotɔ ɖesiaɖe nɔa te ɖe nusi Biblia gblɔ kple eya kple Mawu dome ƒomedodo dzi wɔa eya ŋutɔ ƒe nyametsotso.—6/15, axa 29-31.\n• Ðe woate ŋu akpɔ dzidzeme egbea nyateƒea?\nẼ. To Biblia dzi la, Yesu Kristo le mɔ fiam amewo yi tadedeagu dzadzɛtɔ kple dzidzeme si woɖɔ le Yesaya 32:18 gbɔe. Gakpe ɖe eŋu la, mɔkpɔkpɔ le amesiwo si dzidzeme sia le susum si be ŋutifafa mavɔ ava su wo si le anyigba dzi wòanye Psalmo 37:11, 29 ƒe emevava.—7/1, axa 7.\n• Akpa kae George Young wɔ le egbe teokrasi ŋutinya me?\nTso ƒe 1917 me la, eɖee fia be yenye Fiaɖuƒe nyanyuia ƒe akaɖitsɔla le dukɔ geɖe me. Eƒe subɔsubɔdɔa kplɔe tsa le Canada bliboa katã, yi Carib-ƒukpowo dzi, Brazil kple dukɔ bubu siwo le Anyiehe Amerika, Titina Amerika, Spain, Portugal, afisi woyɔna tsã be Soviet Union, kple United States.—7/1, axa 22-7.\n• Nuka fiam Korintotɔwo I, 15:29 le esi wògblɔ be ame aɖewo ‘na wonyrɔ wo le ame kukuwo nyenye ta’?\nNusi fiam wòle enye be ne wotsɔ gbɔgbɔ kɔkɔea si ami na Kristotɔwo la, wonyrɔa wo ɖe agbenɔnɔ si kplɔa ame yia ku me eye emegbe woava tsi tre ayi dziƒogbenɔnɔ me la me.—7/15, axa 17.\n• Nuka wɔmee apostolo Paulo nɔ le ɣeyiɣi si woyɔ be ƒe siwo me womese eŋkɔ o la me?\nAnye be enɔ kpekpeɖeŋu nam wonɔ hamewo ɖom le Siria kple Kilikia alo nɔ ŋusẽ dom wo. Nɔnɔme sesẽ siwo woyɔ le Korintotɔwo II, 11:23-27 la anya dzɔ le ɣeyiɣi sia me, si fia be enɔ subɔsubɔdɔa dzi vevie.—7/15, axa 26, 27.\n• Nukae akpe ɖe mía ŋu be míaƒe nudidiwo nagakɔkɔ wu mí o?\nÐo ŋku edzi be Yehowa nye nugɔmesenamela. Gbedodoɖa na eyama ate ŋu akpe ɖe mía ŋu be míaƒe tamebubu nada asɔ, eye wòɖenɛ fiana be míebɔbɔa mía ɖokui. Kpekpeɖeŋu bubue nye be míaɖo dze kple xɔlɔ̃ bibi aɖe axɔ nukpɔsusu bubuwo.—8/1, axa 29, 30.\nw00 8/15 axa 30


Nyaɖeɖefia 12 - Holy Bible [Ewe Bible 1913] - (Nya 12)\neye fu le eƒo, eye wòle ɣli dom le fuɖuame ŋuti, eye vidzidzi nye do nɛ.\nEye wokpɔ dzesi bubua ɖe le dziƒo, eye kpɔ ɖa, ʋɔ driba dzi gãa ɖe, si ta adre kple dzo ewo li na, eye fiakuku adre le eƒe tawo.\nEye eƒe asike he dziƒoɣletiviwo ƒe akpa etɔ̃lia, eye wotsɔ wo ƒu gbe ɖe anyigba. Eye ʋɔ driba la tsi tre ɖe nyɔnu, si le vi dzi ge la, ƒe ŋku me, bena ne edzi via ko la, ne yeatsɔe ami.\nEye wòdzi ŋutsuvi, si latsɔ gatikplɔ akplɔ dukɔwo katã; eye wotsɔ via yi Mawu kple eƒe fiazikpui la gbɔ.\nEye nyɔnu la si yi gbedzi, afisi Mawu dzra teƒea ɖe ɖo ɖi nɛ le, bena woanyii le afima ŋkeke akpe ɖeka alafa eve kple blaade.\nEye aʋa dzo le dziƒo: Mixael kple eƒe dɔlawo yi aʋa wɔ ge kple ʋɔ driba la. Eye ʋɔ driba kple eƒe dɔlawo wɔ aʋa la,\neye womeɖu dzi o, eye womegakpɔ woƒe teƒe hã le dziƒo o.\nEye wotsɔ ʋɔ driba gã, si nye da xoxo la, esi woyɔna be: Abosam kple Satana, amesi nye xexeame kalẽ blela la, ƒu gbe, eye wotsɔe ƒu gbe ɖe anyigba, eye wotsɔ eƒe dɔlawo hã ƒu gbe ɖe anyi hekpe ɖe eŋuti.\nEye woɖu edzi to alẽvi la ƒe ʋu kple woƒe ɖaseɖiɖi ƒe nya la me, eye womelɔ̃ woƒe agbe o vaseɖe ku me.\nEyata dzi nedzɔ mi, mi dziƒowo kple amesiwo nɔ wo me la! Baba na anyigba kple atsiaƒu; elabena Abosam ɖi va mia gbɔ, eye dzi le ekum ŋutɔ, elabena ènyae be, vovoɣi via ɖe ko yekpɔ.\nEye esime ʋɔ driba la kpɔ bena, wotsɔ ye ƒu gbe ɖe anyigba la, eti nyɔnu, si dzi ŋutsuvi la yome.\nEye wotsɔ hɔ̃ gãa ɖe ƒe aʋala eve na nyɔnu la, bena wòadzo ayi gbedzi ayi ɖe teƒe, afisi woanyii le ɣeyiɣia ɖe kple ɣeyiɣiwo kpakple ɣeyiɣi afã tso da la ƒe ŋku me.\nEye da la tu tsi tso eƒe nu me ɖe nyɔnua yome abe tɔsisi ene, bene tɔsisi la nalée ayii.\nKe anyigba xɔ na nyɔnua, eye anyigba ke nu, eye wono tɔsisi, si ʋɔ driba la tu tso eƒe nu me la.\nEye dzi ku ŋɔ driba la ɖe nyɔnua ŋuti, eye wòdzo yi aʋa wɔ ge kple nyɔnua ƒe ƒome, siwo susɔ, amesiwo ɖea Mawu ƒe seawo me ɖe asi, eye Yesu ƒe ɖaseɖiɖi le wo si la.


Tso blema ke la, Yehowa di be ƒomewo nanɔ anyi ɖekae asrɔ̃ nu bene ƒomedodo si le woa kple ye dome la naganyo ɖe edzi, eye wòana ɖekawɔwɔ si le ƒomea me tɔwo dome hã me nagasẽ ɖe edzi. (5 Mose 6:6, 7) Susu sia tae Yehowa Ðasefowo ɖo ɣeyiɣi aɖe ɖi koŋ na ƒomea ƒe tadedeagu kwasiɖa sia kwasiɖa. Wowɔa ɖeka dzroa Biblia me nya siwo ŋu wotrɔ asi le koŋ be wòakpɔ ƒomea ƒe hiahiãwo gbɔ la me le dziɖeɖi me. Ne wò ɖeka koe li hã, àte ŋu azã ɣeyiɣi sia atsɔ anɔ Biblia srɔ̃m be wòado ŋusẽ ƒomedodo si le mia kple Mawu dome.\nƑometadedeagu ana nàte ɖe Yehowa ŋu kplikplikpli. Biblia gblɔ be: “Mite ɖe Mawu ŋu, eye ate ɖe mia ŋu.” (Yakobo 4:8) Ne míesrɔ̃ nu geɖe tso Yehowa ƒe nɔnɔmewo kple nuwɔnawo ŋu le eƒe Nya, Biblia me la, míeva dzea si eyama nyuie wu. Mɔ bɔbɔe si dzi míato adze ƒometadedeagu gɔmee nye be míazã ɣeyiɣia ƒe akpa aɖe atsɔ axlẽ Biblia ɖekae, eye míate ŋu azɔ ɖe Biblia xexlẽ ƒe ɖoɖo si wowɔ na Teokrasi Subɔsubɔ Sukua dzi. Miate ŋu ade nuxexlẽa ƒe akpa aɖe asi na ƒomea me tɔ ɖe sia ɖe, eyome miadzro nu yeye siwo miesrɔ̃ le Biblia ƒe akpa ma me ɖekae.\nƑometadedeagu akpe ɖe ƒomea me tɔwo ŋu be woawɔ ɖeka. Ne srɔ̃ŋutsuwo kple srɔ̃nyɔnuwo, alo dzilawo kple wo viwo srɔ̃ Biblia ɖekae la, enana ɖekawɔwɔ si le ƒomea me tɔwo dome la me gasẽna ɖe edzi. Ele be wòanye dzidzɔɣi kple ɣeyiɣi si ƒomea me tɔwo katã aɖe dzi ɖi ahanɔ mɔ kpɔm na vevie. Dzilawo ate ŋu atia nyati siwo asɔ na ɖeviawo ɖe woƒe ƒexɔxɔ nu, ɖewohĩ le Gbetakpɔxɔ alo Nyɔ! me alo le míaƒe Internet nyatakakadzraɖoƒe, jw.org. Miate ŋu aƒo nu tso kuxi aɖe si ɖeviawo do goe le suku kple ale si woakpɔ egbɔe ŋu. Ðe manyo be miakpɔ television dzi wɔna aɖe le JW Nyakakadɔwɔƒe (tv.jw.org) eye miadzro eme oa? Adzɔ dzi na ƒomea ne miate ŋu ato ha siwo míadzi le kpekpeawo me la me, alo awɔ ɖoɖo ɖe numeɖenu aɖewo ŋu ɣeaɖewoɣi le ƒometadedeagua wɔwɔ vɔ megbe.\nNe miezãa ɣeyiɣi tɔxɛ sia tsɔ dea ta agu na Yehowa kwasiɖa sia kwasiɖa la, ana Mawu ƒe Nya la sɔsrɔ̃ nagado dzidzɔ na ƒome bliboa geɖe wu, eye wòahe yayra geɖe vɛ na mi.—Psalmo 1:1-3.\nSusu kawo tae míeɖoa ɣeyiɣi aɖe ɖi koŋ na ƒometadedeagu?\nNu kawoe dzilawo ate ŋu awɔ be ɣeyiɣi siawo nado dzidzɔ na ƒomea me tɔwo katã?\nBia hamea me tɔ aɖewo ne woagblɔ nu vovovo siwo wowɔna le woƒe ƒometadeaguɣiwo na wò. Azɔ hã, àte ŋu akpɔ agbalẽ aɖewo le Fiaɖuƒe Akpataa me si nàte ŋu azã atsɔ afia nu viwòwo tso Yehowa ŋu.


Akpe Ðe Ŋuwò Nàƒo Asa Na Kuxiwo—Ahiãmoɖoɖo, Gbɔdɔdɔ Manɔsenu Kple Aha Tsu Nono\nBiblia gblɔ be yeƒe aɖaŋuɖoɖowo tso Mawu gbɔ, eye wònyo “na nufiafia, na mokaka, na ɖɔɖɔɖo.” (2 Timoteo 3:16) Nyateƒeea? Na míade ŋugble le ale si nunya si le Biblia me kpe ɖe amewo ŋu woƒo asa na kuxi sesẽwo hafi woava do gã ɖe edzi la ŋu.\nAHA TSU NONO\nDelphine, si ŋu nya míegblɔ le nyati si do ŋgɔ me kpɔe be dzimaɖitsitsi na yeva le aha tsu nom. Biblia metsi tre ɖe ahanono ɖe ŋku ŋu la ŋu o, gake egblɔ be: ‘Mèganɔ aha tsu nolawo dome o.’ (Lododowo 23:20) Aha tsu nono hea lãmesẽkuxi sesẽwo vɛ, egblẽa nu le ƒomewo ŋu eye wònana ame geɖe kua kukpo ƒe sia ƒe. Ne amewo wɔ ɖe aɖaŋu si Biblia ɖo si me nunya le dzi la, woaƒo asa na kuxi siawo dometɔ geɖe.\nNu siae Delphine wɔ. Egblɔ fifia be: “Mekpɔe be ahanono meɖe nye dzimaɖitsitsia ɖa o. Eya ta mewɔ ɖe nya si me nunya le si dze le Filipitɔwo 4:6, 7, si gblɔ be: ‘Migatsi dzimaɖi le naneke ŋuti o, ke boŋ . . . mina Mawu nanya miaƒe dzimedidiwo’ la dzi. Ne dzimaɖitsitsi na metsi zãdomadɔlɔ̃e la, meƒoa koko na Yehowa. Megblɔa nu siwo do dziku nam, nu siwo na mele veve sem kple nu siwo na metsi dzi la katã nɛ, eye meɖea kuku nɛ be wòana nye susu nadze akɔ anyi. Ne ŋu ke la, mekpɔa egbɔ be meɖe nu mawo ɖa kura le susu me. Esia kpena ɖe ŋunye metsɔa nye susu ɖoa nu siwo le asi nye dzi, ke menye nu siwo bu nam la dzi o. Meɖoe be nyemagano aha azɔ o. Ŋutifafa si su asinyea xɔ asi nam ale gbegbe be nyemedi be wòage le asinye o.”\nNu siwo hea dzigbagbã kple tɔtɔ vɛ ŋutɔ ƒe ɖekae nye gbɔdɔdɔ manɔsenu. Gake Biblia ƒe mɔfiamewo ate ŋu akpe ɖe mía ŋu míatsri nuwo abe, ahiãmoɖoɖo kple amamaɖeɖenuwɔna siwo ate ŋu ana míava ƒo mía ɖokuiwo ɖe gbɔdɔdɔ manɔsenu me, eye wòahe dzigbagbã vɛ la. Samuel si nye ɖekakpui aɖe gblɔ be: “Ele bɔbɔe be woaɖo ahiãmo. Ɣeaɖewoɣia nyɔnu aɖe ƒe nu mado dzidzɔ nam ya o, gake mekpɔnɛ be nye nu do dzidzɔ na nyɔnua ya, eye ema wɔnɛ be meɖoa ahiãmo bɔbɔe.” Samuel va kpɔe be amewo tsoa ye nu be yeɖoa ahiãmo enuenu, eye esia wɔe be yeva nɔa ahiãmo ɖom azɔ naneke maɣlamaɣlae, nenye be yemeɖoe be yeawɔe o hã. Gake nuwɔna sia ɖea fu nɛ. Fifia egblɔ be, “Afɔkue wònye, elabe enye ame ɖokui tɔ didi.”\nSamuel xlẽ nyati aɖe si wota na sɔhɛwo la le internet dzi le jw.org, eye wòde ŋugble le Lododowo 20:11 ŋu. Afi ma gblɔ be: “Ðevi sue gɔ̃ hã [alo, “ŋutsuvi,” etenuŋɔŋlɔ] ƒe nuwɔnawoe wotsɔna dzea sii be eƒe agbenɔnɔ dza eye wòsɔ.” Aleke wòɖe vi nɛ? Samuel va kpɔe be yeƒe ahiãmoɖoɖoa medza o eye mesɔ hã o. Fifia egblɔ be: “Meva srɔ̃e be ɖekakpui si ɖoa ahiãmo la le dzo ƒlɔm ɖe nu siwo ava gblẽ nu le eƒe srɔ̃ɖeɖe ŋu la te. Meva nɔ ale si nyɔnu si mava ɖe le etsɔme ase le eɖokui me ne mele ahiãmo ɖom na nyɔnu bubu la kpɔm dze sii. Esia na meva kpɔe be afɔku le nu si wɔm mele la me. Ne ahiãmoɖoɖo le bɔbɔe hã mefia be esɔ o.” Samuel trɔ nɔnɔme. Esi wòtsri ahiãmoɖoɖo ta la, ekpe ɖe eŋu wòƒo asa na gbɔdɔdɔ manɔsenu.\nAntonio ya ƒo eɖokui ɖe nu siwo ana wòanɔ bɔbɔe nɛ be wòage ɖe gbɔdɔdɔ manɔsenu ƒe mɔ̃ me la me. Amaɖeɖenuwɔnawo kpɔkpɔ va mɛ ŋutɔ. Togbɔ be srɔ̃ nɔ esi eye wòlɔ̃e vevie hã la, eganɔ amamaɖeɖenuwɔnawo kpɔm edziedzi. Antonio gblɔ be 1 Petro 5:8 me nyawo ŋu bubu kpe ɖe ye ŋu. Afi ma gblɔ be: “Minɔ mo xexi, minɔ ŋudzɔ! Miaƒe adikãtɔ, Abosam, le tsatsam abe dzata si le gbe ɖem eye wòle ame dim be yeavuvu ami ene.” Antonio gblɔ be: “Amamaɖeɖefotowo bɔ ɖe míaƒe xexea me eye foto mawo ate ŋu atsi susu me na ame. Kpukpui ma kpe ɖe ŋunye mebu afi si tetekpɔ mawo tsona la ŋu. Ele be maɖe afɔ kaba ne nye ŋku kli amamaɖeɖefoto aɖe ahanya enumake be Abosam gbɔe wòtso. Fifia meva kpɔe be Yehowa ɖeɖe koe ate ŋu akpe ɖe ŋunye be ‘manɔ mo xexi eye manɔ ŋudzɔ’ ale be mate ŋu awɔ avu kple tetekpɔ mawo le nye susu, dzi kple nye srɔ̃ɖeɖea me.” Wona kpekpeɖeŋu si Antonio hiã lae, eya ta ete ŋu ɖe asi le nɔnɔme gbegblẽa ŋu mlɔeba. Esia kpe ɖe eŋu wòte ŋu ƒo asa na kuxi sesẽ siwo ate ŋu ado mo ɖa hafi.\nEdze ƒãa be mɔfiame nyui siwo ate ŋu akpe ɖe mía ŋu míaƒo asa na kuxi sesẽwo la le Biblia me. Gake le kuxi siwo li xoxo eye wole gã dom ɖe edzi ya gome ɖe? Na míakpɔ ale si Mawu ƒe Nya ate ŋu akpe ɖe mía ŋu míakpɔ kuxi sesẽ siawo gbɔe la ɖa.\nAɖaŋuɖoɖo nyui siwo tso Biblia me la ate ŋu akpe ɖe mía ŋu míaƒo asa na kuxiwo\nAkpe Ðe Ŋuwò Nàƒo Asa Na Kuxiwo


Asitɔtrɔ Le Woƒe Agbenɔnɔ Ŋu Hena Mawu Ƒe Kɔkɔenyenye Ðeɖe Fia | Mawu Fiaɖuƒe\nAle si Fia la fia nu eteviwo be woawɔ ɖe Mawu ƒe agbe nyui nɔnɔ dzidzenuwo dzi\nKpɔe ɖa le susu me be wòe ma ge ɖe agbo si le Yehowa ƒe gbɔgbɔmegbedoxɔ gãa ƒe xɔxɔnu gotatɔa ŋu la me\n1. Nu kae wɔ dɔ ɖe dziwò le nu si Ezekiel kpɔ ŋu?\nANƆ abe ƒe 2,500 aɖewoe nye esi va yi la, nyagblɔɖila Ezekiel kpɔ nu wɔdɔɖeamedzi aɖe teƒe. Tsɔe be wòe nye Ezekiel, eye nàkpɔe ɖa be aleke nàse le ɖokuiwò me hã. Wòe nye ema le tetem ɖe gbedoxɔ gã aɖe si nya kpɔ ŋutɔ la ŋu. Mawudɔla sesẽ aɖe le afi ma be yeakplɔ wò aɖi tsa le gbedoxɔ nyadri sia me! Èlia atrakpuifɔflɔ adre hafi ɖo agbo etɔ̃ siwo le gbedoxɔa ŋu la ƒe gbãtɔ nu. Esi nètɔ ɖe mɔa nu hefɔ mo dzi la, wò nu koe ku. Dzisasrã la le keke dzi ɖaa meta 30 sɔŋ. Èkpɔ dzɔlawo ƒe xɔvi aɖewo hã le mɔa nu. Wowɔ gbedoxɔa ƒe sɔtiwo ɖe deti ƒe nɔnɔme nu wòdze ani ale gbegbe.—Eze. 40:1-4, 10, 14, 16, 22; 41:20.\n2. (a) Nu kae gbedoxɔ si Ezekiel kpɔ le ŋutega me la le tsitre ɖi na? (Kpɔ etenuŋɔŋlɔa hã.) (b) Nu kae míate ŋu asrɔ̃ tso nu vovovo siwo le gbedoxɔa ƒe agbo nu me?\n2 Esiae nye gbɔgbɔmegbedoxɔ si Ezekiel kpɔ le ŋutega me. Eƒo nu tso nu siwo wòkpɔ la ŋu tsitotsito ale gbegbe be nu siwo wòŋlɔ tso gbedoxɔa ŋu la xɔ eƒe nyagblɔɖigbalẽa ƒe ta 40 va se ɖe 48 lia. Gbedoxɔ sia le tsitre ɖi na ɖoɖo siwo Yehowa wɔ ɖe tadedeagu vavãtɔ ŋu. Gɔmesese vevi aɖe le gbedoxɔa ƒe akpa sia akpa ŋu na mí ame siwo le Yehowa subɔm le ŋkeke mamlɛ siawo me. * Nu kae agboa nu dzisasrã kɔkɔawo le tsitre ɖi na? Esia ɖoa ŋku edzi na mí be ele be ame siwo vaa Yehowa ƒe tadedeagu dzadzɛa me la nanɔ agbe ɖe Mawu ƒe dzidzenu kɔkɔ siwo le dzɔdzɔe la nu. Gɔmesese sia kee le detiawo hã ŋu, elabena wozãa deti le Biblia me ɣeaɖewoɣi wònyea kpɔɖeŋu na nu dzɔdzɔe wɔwɔ. (Ps. 92:13) Ke dzɔlawo ƒe xɔviawo ya ɖe? Efia kɔtɛ be womeɖea mɔ na ame siwo gbea wɔwɔ ɖe Mawu ƒe dzidzenuwo dzi la be woato tadedeagu dzadzɛ si axɔ amewo ɖe agbe la ƒe agbo dzeani la nu o.—Eze. 44:9.\n3. Nu ka tae wòhiã be Kristo nayi edzi akɔ eyomedzelawo ŋu?\n3 Alekee Ezekiel ƒe ŋutegaa le eme vam? Abe ale si míekpɔe le agbalẽ sia ƒe Ta Evelia me ene la, Yehowa to Kristo dzi kɔ eƒe amewo ŋu etɔxɛe tso ƒe 1914 va se ɖe ƒe 1919 me. Ðe wo ŋu kɔkɔa se ɖe afi ma? Kura o! Le ƒe 100 siwo va yi me la, Kristo yi edzi le Yehowa ƒe dzidzenu kɔkɔewo ta ʋlim. Eya ta ehiã be wòayi edzi akɔ eyomedzelawo ŋu. Nu ka tae? Elabena xexe gblẽku sia mee Kristo le eyomedzelawo nu ƒom ƒu tsoe, eye Satana yi edzi le agbagba dzem be yeagahe wo ade xexe sia ƒe agbe gbegblẽ nɔnɔ ƒe ba me. (Mixlẽ 2 Petro 2:20-22.) Mina míadzro mɔ etɔ̃ siwo nu wokɔ Kristotɔwo ŋu le vivivi la me kpɔ. Gbã, ale si wokɔ wo ŋu tso agbenɔnɔ aɖewo me, evelia ɖoɖo vevi aɖe si dzi woato ana hamea nanɔ dzadzɛ, eye mlɔebaa, ale si wokpe ɖe wo ŋu le ƒomegbenɔnɔ me.\nWo Ŋu Kɔkɔ Le Agbenɔnɔ Me Le Ƒe Siwo Va Yi Me\n4, 5. Nu kae Satana tsɔ trea mɔ̃ na Mawu ƒe amewo tso gbe aɖe gbe ke, eye dzidzedze ka kpɔm wòle le esia wɔwɔ me?\n4 Tso gbe aɖe gbe ke la, Yehowa ƒe amewo dina vevie be yewoalé agbe nyui nɔnɔ dzidzenu dzɔdzɔewo me ɖe asi. Eya ta wowɔna ɖe numekɔkɔ yeye siwo wonaa wo tso nya sia ŋu dzi enumake. Na míadzro wo dometɔ ʋɛ aɖewo me kpɔ.\n5 Gbɔdɔdɔ ƒe agbe gbegblẽ nɔnɔ. Yehowa wɔ gbɔdɔdɔ be wòanye nu kɔkɔe si anɔ srɔ̃tɔwo ɖeɖe ko dome, si me woakpɔ dzidzɔ le. Gake Satana dina be yeatrɔ taɖodzinu si le nunana xɔasi sia ŋu ne amewo nazãe le mɔ ƒoɖi nu, eye wòtsɔe le mɔ̃ trem na Yehowa ƒe amewo hã ale be woa kple Mawu dome nagblẽ. Satana tre mɔ̃ sia na Israel viwo le Bileam ƒe ɣeyiɣia me wòdze edzi nɛ, eye egale ezãm le ŋkeke mamlɛa siawo hã me ŋutɔ.—4 Mose 25:1-3, 9; Nyaɖ. 2:14.\n6. (a) Atamkaka kae wota ɖe Gbetakpɔxɔ me, eye aleke wozãe? (Kpɔ etenuŋɔŋlɔa hã.) (b) Nu ka tae wova te fli ɖe atamkaka ma xexlẽ me?\n6 Be woakpɔ Mawu ƒe amewo ta tso Satana ƒe mɔ̃tetre sia me la, wota atamkaka aɖe ɖe June 15, 1908 ƒe Zion Gbetakpɔxɔ me, si me tameɖoɖo kplikpaa sia le be: “Ɣesiaɣi la, mawɔ nu ɖe ame si ƒe vidzinu to vovo na tɔnye la ŋu nyuie le afi sia afi, amewo le mía kpɔm alo womeɖale mía kpɔm o.” * Togbɔ be menye see atamkaka sia xexlẽ nye o hã la, ame geɖewo lɔ̃ be yewoanɔ exlẽm gbe sia gbe, eye wotsɔ woƒe ŋkɔwo ɖo ɖe habɔbɔa be woadee Zion Gbetakpɔxɔ me. Le ƒe aɖewo megbe la, habɔbɔa va kpɔe be togbɔ be atamkaka sia kpe ɖe ame geɖe ŋu hã la, ɖeko exexlẽ gbe sia gbe va zu kɔnu dzro aɖe ko, eya ta wote fli ɖe exexlẽ me. Ke hã, woyi edzi dea dzi ƒo na nɔviwo be woalé agbe nyui nɔnɔ dzidzenu kɔkɔ si le eme la me ɖe asi.\n7. Kuxi kae Gbetakpɔxɔ tɔ asii le ƒe 1935 me, eye dzidzenu ka nue wode dzi ƒo na Mawu ƒe amewo be woanɔ agbe ɖo?\n7 Ðeko Satana ƒe amedzidzedzea nu le sesẽm ɖe edzi. March 1, 1935 ƒe Gbetakpɔxɔ tɔ asi kuxi aɖe si le ta kekem le Mawu ƒe amewo dome abe abi vɔ̃ ene dzi. Eva dze ƒãa be ame aɖewo susui be ne yewonya le gome kpɔm le subɔsubɔdɔa me ko la, megahiã be yewoanɔ agbe ɖe Yehowa ƒe agbe nyui nɔnɔ dzidzenuwo nu o. Gbetakpɔxɔa gblɔ kã be: “Ele be wòanɔ susu me na mí be menye ɖaseɖiɖidɔa wɔwɔ koe nye nu si wodi tso mía si o. Yehowa ƒe ɖasefowo nye eteƒenɔlawo, eya ta agba le wo dzi be woanɔ agbe si akɔ Yehowa ƒe ŋkɔa kple Fiaɖuƒea ŋu.” Azɔ nyatia na nuxlɔ̃ame siwo me kɔ ku ɖe srɔ̃ɖeɖe kple gbɔdɔnyawo ŋu be wòakpe ɖe Mawu ƒe amewo ŋu woasi “le agbe gbegblẽ nɔnɔ nu.”—1 Kor. 6:18.\n8. Aleke Gbetakpɔxɔ te gbe ɖe gɔmesese si tututu le Helagbe me nya si wozã na gbɔdɔdɔ ƒe agbe gbegblẽ nɔnɔ la dzi enuenui?\n8 Le ƒe ʋɛ siwo va yi me la, Gbetakpɔxɔ tea gbe ɖe gɔmesese si tututu le Helagbe me nya por·neiʹa, si wozã na gbɔdɔdɔ ƒe agbe gbegblẽ nɔnɔ le Ŋɔŋlɔawo me ŋu la dzi enuenu. Nya sia mefia gbɔdɔdɔ ŋutɔŋutɔ kokoko o. Ke boŋ por·neiʹa fia gbɔdɔnuwɔna gbegblẽ ƒomevi vovovowo, gbɔdɔnuwɔna ɖe sia ɖe si yia edzi le gbolowɔƒewo. Woto esia dzi le Kristo yomedzelawo ta kpɔm tso gbɔdɔdɔ ƒe nu tovo wɔwɔ si va xɔ aƒe ɖe egbexexea me la me.—Mixlẽ Efesotɔwo 4:17-19.\n9, 10. (a) Agbe nyui nɔnɔ me kuxi ka dzie Gbetakpɔxɔ he susu yi le ƒe 1935 me? (b) Mɔ ka nue Biblia gblɔ be woate ŋu azã aha muame le wòasɔ?\n9 Aha muame zazã le mɔ gbegblẽ nu. March 1, 1935 ƒe Gbetakpɔxɔa he susu yi agbe nyui nɔnɔ me kuxi bubu dzi be: “Míede dzesii hã be ame aɖewo noa [aha muame] hafi yia gbeadzi alo kpɔa gome le habɔbɔa ƒe dɔ bubuwo me. Nɔnɔme kawo mee woazã aha muame le wòasɔ ɖe Ŋɔŋlɔawo nu? Ðe wòasɔ be míano wain le ɣeyiɣi si me míele subɔsubɔdɔ wɔm na Aƒetɔ ƒe habɔbɔa?”\n10 Gbetakpɔxɔa dzro mɔ nyuitɔ si nu woazã aha muame le la me abe ale si wòdze le Mawu ƒe Nyaa me ene. Biblia mede se ɖe wain alo aha muame bubuwo zazã ɖe ŋku nu ŋu o, gake ede se ɖe ahamumu ya nu vevie. (Ps. 104:14, 15; 1 Kor. 6:9, 10) Tso gbe aɖe gbe ke la, wozãa Aron vi siwo Mawu na woku le esi wodo dzudzɔ le Mawu ƒe vɔsamlekpuia dzi madzemadzee ta la ƒe ŋutinyaa tsɔ xlɔ̃a nu mí tso aha muame zazã ne míele gome kpɔm le subɔsubɔdɔwo me ŋu. Mawu de se na nunɔlawo katã be woagano aha sesẽ ne wole subɔsubɔdɔ kɔkɔewo wɔm o, eye ŋutinya ma ɖee fia be se sia dzi dadae anya kplɔ Aron viwo de nu si mesɔ o wɔwɔ me. (3 Mose 10:1, 2, 8-11) Kristo yomedzelawo nɔa agbe ɖe gɔmeɖose sia nu egbea hekpɔa egbɔ be yewomano aha muame hafi akpɔ gome le subɔsubɔdɔ kɔkɔewo me o.\n11. Aleke numekɔkɔ siwo wona Mawu ƒe amewo tso aha tsu nono ŋu la ɖe vi na woe?\n11 Le ƒe ʋɛ siwo va yi me la, wogana numekɔkɔ yeye geɖe Kristo yomedzelawo tso aha tsu nono, alo be aha muame nono edziedzi nazu numame na ame ŋu. Gbɔgbɔmenuɖuɖu mawo siwo va ɖe ɣeyiɣi nyuitɔ dzi la kpe ɖe ame geɖe ŋu woɖe asi le nɔnɔme gbegblẽ ma ŋu hesrɔ̃ ale si woaɖu wo ɖokuiwo dzi. Ame bubu geɖewo le kuxi sia dzi ɖum keŋkeŋ. Mele be mía dometɔ aɖeke naɖe mɔ aha muame zazã le mɔ gbegblẽ nu naklo bubu le eŋu, agblẽ nu le eƒe ƒomea ŋu, eye ƒo wo katã ta la, wòana mɔnukpɔkpɔ si su esi be wòatsɔ subɔsubɔ dzadzɛ ana Yehowa la nage le esi o.\n“Ðe míate ŋu asusui be atama ƒe dzudzɔ anɔ ʋeʋẽm le Aƒetɔ la ŋu alo be wòatsɔ nu makɔmakɔ aɖe aɖo nu anɔ yɔyɔma?”—C. T. Russell\n12. Hafi ŋkeke mamlɛawo nadze egɔme gɔ̃ hã la, aleke Kristo yomedzelawo bua atama nonoe?\n12 Atamazazã. Kristo yomedzelawo ƒoa nu tsia tsitre ɖe atamazazã ŋu hafi ŋkeke mamlɛawo va dze egɔme gɔ̃ hã. Ƒe aɖewoe nye esi va yi la, nɔviŋutsu tsitsi aɖe, si ŋkɔe nye Charles Capen, ɖo ŋku zi gbãtɔ si wòdo go Charles Taze Russell le ƒe 1800-awo ƒe nuwuwu lɔƒo la dzi. Capen, si xɔ ƒe 13 ɣemaɣi la kple nɔviaŋutsu etɔ̃ wonɔ atrakpui liam le míaƒe dɔwɔƒegã si nɔ Allegheny, Pennsylvania. Esi Russell va to wo ŋu la, etrɔ hebia wo be: “Ðekakpuiwo, ɖe miele siga noma? Mese siga ƒe ʋeʋẽ.” Woka ɖe edzi nɛ be yewomele siga nom o. Ðikeke mele eme o be eƒe nyabiase ma na wokpɔ eƒe susu le atamazazã ŋu. Le August 1, 1895 ƒe Gbetakpɔxɔ me la, Nɔviŋutsu Russell dzro 2 Korintotɔwo 7:1 me eye wògblɔ be: “Ne Kristotɔ zãa atama le mɔ aɖe nu la, nyemekpɔ ale si wòaɖe vi na eya ŋutɔ, alo anye ŋutikɔkɔe na Mawu o. . . . Ðe míate ŋu asusui be atama ƒe dzudzɔ anɔ ʋeʋẽm le Aƒetɔ la ŋu alo be wòatsɔ nu makɔmakɔ aɖe aɖo nu anɔ yɔyɔma?”\n13. Aleke wokɔ Mawu ƒe amewo ŋu le agbenɔnɔ gome le ƒe 1973 me?\n13 Le ƒe 1935 me la, Gbetakpɔxɔ yɔ atama be “gbe makɔmakɔ” eye wògblɔ be ame sia ame si atiae be yeanoe alo azãe le mɔ bubu aɖe nu la magadze anye Betel ƒomea me tɔ alo anye Mawu ƒe habɔbɔa teƒenɔla abe mɔɖela alo dzikpɔla mɔzɔla ene o. Le ƒe 1973 me la, wogana nya sia ŋuti mɔfiame yeyewo. June 1 ƒe Gbetakpɔxɔ ɖe nu me be ne Yehowa Ðasefo aɖe yi edzi le eɖokui ƒom ɖe nuwɔna wuame sia si ƒoa ɖi ame le gbɔgbɔ me me la, womagaɖe mɔ nɛ wòakpɔtɔ anɔ hamea me o. Ele be woaɖe ame siwo gbe be yewomadzudzɔ atamazazã o la le haa me. * Esia nye afɔ vevi bubu si Kristo gaɖe tsɔ kɔ eyomedzelawo ŋu.\n14. Se kae Mawu de ku ɖe ʋu ŋu, eye aleke wòdzɔe be ʋudodo va xɔ aƒe ɖe xexea me egbea?\n14 Ʋuzazã le mɔ gbegblẽ nu. Le Noa ƒe ɣeyiɣiawo me ke la, Mawu gblɔ be mesɔ be woaɖu ʋu o. Egate gbe ɖe nya sia dzi le Se si wòtsɔ na Israel dukɔa me, eye wòva de se sia ƒomevi ke na Kristo hamea hã be “woatsri . . . ʋu.” (Dɔw. 15:20, 29; 1 Mose 9:4; 3 Mose 7:26) Eya ta mewɔ nuku o be Satana di mɔ aɖe si dzi wòato ana ame geɖe natu afɔkpo Mawu ƒe se sia le egbeŋkekeawo me. Le ƒe 1800-awo me la, ɖeko ɖɔktawo nɔ ʋudodo tem kpɔ le atikewɔnyawo me, gake esi wova ke ɖe ʋu ƒe hatsotso vovovo siwo li ŋu la, ʋudodo va zu nu si bɔ. Le ƒe 1937 me la, wodze amewo ƒe ʋu ɖeɖe ahadzra ɖo, eye Xexemeʋa Evelia va wɔe be ʋudodo na amewo gava keke ta ɖe edzi. Eteƒe medidi o, ʋudodo va xɔ aƒe ɖe xexea ƒe afi sia afi.\n15, 16. (a) Aleke Yehowa Ðasefowo nɔ te sesĩe le ʋudonyawo me? (b) Kpe- kpeɖeŋu kae wona Kristo yomedzelawo ku ɖe ʋudonyawo kple atike siwo woazã ɖe ʋu teƒe ŋu, eye nu kae do tso esia me?\n15 Tso keke ƒe 1944 me ke la, wogblɔ le Gbetakpɔxɔ me be ʋudodo sɔ kple ʋuɖuɖu. Le ƒe si kplɔe ɖo me la, wogate gbe ɖe mɔfiame ma si wotu ɖe Ŋɔŋlɔawo dzi la dzi heɖe eme yi ŋgɔe. Le ƒe 1951 me la, wota nyabiase aɖewo kple woƒe ŋuɖoɖowo ɖe Gbetakpɔxɔ me be wòakpe ɖe Mawu ƒe amewo ŋu woaɖe nu me na kɔdzidɔwɔlawo. Le xexea me godoo la, Kristo yomedzela wɔnuteƒewo nɔ te ɖe ʋudodo ƒe nyaƒoɖeamenuwo nu dzinɔameƒotɔe togbɔ be woɖua fewu le wo ŋu, tsia tsitre ɖe wo ŋu, alo tia wo yome vevie zi geɖe hã. Gake Kristo yi edzi fia mɔ eƒe habɔbɔa be wòana kpekpeɖeŋu si hiã eyomedzelawo. Wowɔ numekuku detowo heta nyatiwo kple agbalẽ gbadza geɖewo tsɔ ɖe nu me tso nya sia ŋu tsitotsito.\n16 Le ƒe 1979 me la, wowɔ ɖoɖo be hamemetsitsi aɖewo nate tsaɖiɖi le kɔdziwo be woaɖe nu me na ɖɔktawo tso míaƒe ʋumadomadoa, Ŋɔŋlɔawo me dzidzenu siwo tae míedoa ʋu o, kple atikewɔmɔnu siwo míalɔ̃ faa be woazã na mí ɖe ʋu teƒe la ŋu. Le ƒe 1980 me la, wona dɔ sia wɔwɔ ŋuti hehe tɔxɛ aɖe hamemetsitsiwo le United States ƒe dugã 39 me. Le ɣeyiɣi aɖe megbe la, Dɔdzikpɔhaa va da asi ɖe edzi be woaɖo Kɔdzi Kadodo Dzikpɔkɔmitiwo le xexea me godoo. Ðe viɖe aɖe do tso agbagbadzedze siawo katã mea? Egbea, kɔdzidɔwɔla akpe geɖewo—ɖɔktawo, amekolawo, kple ame siwo dea ame alɔ̃ me siaa—va lɔ̃ be yewoakpɔ Ðasefowo gbɔ ʋumadomadoe abe ale si wodii ene. Kɔdzi geɖewo va le lɔlɔ̃m be yewoakpɔ dɔnɔwo gbɔ ʋumadomadoe eye wo dometɔ aɖewo va kpɔe gɔ̃ hã be eyae nye atikewɔmɔnu nyuitɔ. Ne míebu ale si Yesu le eyomedzelawo ta kpɔm be Satana nagaƒo ɖi wo le mɔ aɖeke nu o ŋu la, ɖe medoa dzidzɔ na mí ŋutɔ oa?—Mixlẽ Efesotɔwo 5:25-27.\nKɔdzi geɖewo va le lɔlɔ̃m be yewoakpɔ dɔnɔwo gbɔ ʋumadomadoe eye wo dometɔ aɖewo va kpɔe gɔ̃ hã be eyae nye atikewɔmɔnu nyuitɔ\n17. Aleke míate ŋu aɖee afia be míedea asixɔxɔ ale si Kristo le asi trɔm le eyomedzelawo ŋu la ŋui?\n17 Anyo be míabia mía ɖokuiwo be, ‘Ðe míedea asixɔxɔ ale si Kristo le asi trɔm le eyomedzelawo ŋu, le hehe nam mí be míanɔ agbe ɖe Yehowa ƒe agbe nyui nɔnɔ dzidzenu kɔkɔwo nu la ŋua?’ Ne nenemae la, ke mina wòanɔ susu me na mí be Satana le avu dzi vevie be yeana míaŋe aɖaba ƒu Mawu ƒe agbe nyui nɔnɔ dzidzenuwo dzi ne yeate mí ɖa le Yehowa kple Yesu ŋu. Be wòagakpe mía dzi o la, Yehowa ƒe habɔbɔa yi edzi le nuxlɔ̃ame kple ŋkuɖodzinyawo nam mí lɔlɔ̃tɔe tso xexe sia ƒe agbe maɖɔʋuwo nɔnɔ ŋu. Mina míayi edzi anɔ ŋudzɔ, aɖo to ahawɔ ɖe nuxlɔ̃ame nyui siawo dzi.—Lod. 19:20.\nHamea Ta Kpɔkpɔ Be Wòanɔ Dzadzɛ\n18. Gɔmeɖose kae dze ƒãa le Ezekiel ƒe ŋutegaa me ku ɖe ame siwo ɖonɛ koŋ dzea aglã ɖe Mawu ƒe dzidzenuwo ŋu la ŋu?\n18 Go evelia si me wokɔ Mawu ƒe amewo ŋu le agbenɔnɔ mee nye ɖoɖo siwo wowɔ be woakpɔ hamea ta be wòanɔ dzadzɛ. Nublanuitɔe la, menye ame sia ame si tsɔ eɖokui ɖe adzɔgbe na Yehowa helɔ̃ ɖe edzi be yeanɔ agbe ɖe eƒe dzidzenuwo nu lae yia edzi nɔa agbe ɖe enu o. Dzi vɔ̃ɖi va sua ame aɖewo si eye woɖonɛ koŋ dzea aglã ɖe Yehowa ƒe dzidzenu mawo ŋu. Afɔ kae woaɖe ɖe ame siawo ŋu? Míekpɔ esia ƒe kpɔɖeŋu le gbɔgbɔmegbedoxɔ si Ezekiel kpɔ le ŋutega me, si ŋu míeƒo nu tsoe le ta sia ƒe gɔmedzedze la me. Èɖo ŋku agboawo nu dzisasrã kɔkɔawo dzia? Dzɔlawo ƒe xɔviwo hã le agboawo dometɔ ɖe sia ɖe nu. Eme kɔ ƒãa be dzɔlawo kpɔa gbedoxɔa ta be ame siwo ‘wometso dziʋa na o’ la nagage ɖe eme o. (Eze. 44:9) Esia ɖee fia kɔtɛ be ame siwo dzea agbagba be yewoanɔ agbe ɖe Yehowa ƒe dzidzenu dzadzɛwo nu koe wonaa mɔnukpɔkpɔe be woanɔ tadedeagu dzadzɛa me. Nenema kee egbea hã, menye ame sia amee wonaa mɔnukpɔkpɔa be wòade ha kple Kristotɔwo le tadedeagu vavãtɔ me o.\n19, 20. (a) Aleke Kristo kpe ɖe eyomedzelawo ŋu vivivi wotrɔ asi le ale si wokpɔa ame siwo wɔ nu vɔ̃ gãwo la ƒe nyawo gbɔe ŋu? (b) Susu etɔ̃ kawo tae woɖea nu vɔ̃ wɔla matrɔdzimewo le haa me?\n19 Wogblɔ le Gbetakpɔxɔ me le keke ƒe 1892 me be: “Míaƒe agbanɔamedzie wònye be ne [Kristotɔ] aɖe gblɔna gaglã alo ɖenɛ fiana le eƒe nuwɔna me be yewomexɔ tafe si Kristo na [alo fe si wòxe] ɖe mí katã ta dzi se o la, ele be míaɖee le haa me.” (Mixlẽ 2 Yohanes 10.) Le ƒe 1904 me la, agbalẽ si nye Nuwɔwɔ Yeye La (si le yevugbe me) gblɔ be ame siwo tsɔa nu vɔ̃ wɔwɔ ɖoa dɔe la nye afɔku na hamea, elabena woakpɔ ŋusẽ gbegblẽ ɖe hamea dzi. Ɣemaɣi la, ne ame ɖe wɔ nu vɔ̃ gã la, hame bliboa kpɔa gome le nyaa dɔdrɔ̃ me. Gake esia medzɔna edziedzi o. Le ƒe 1944 me la, Gbetakpɔxɔ va na mɔfiame be ame siwo le agbanɔamedzinɔƒe koe wòle be woakpɔ nya siawo gbɔ. Wota nyati aɖe le Gbetakpɔxɔ me le ƒe 1952 me, si ɖe Biblia me mɔfiame si dzi woazɔ ɖo akpɔ ʋɔnudrɔ̃nyawo gbɔ la me, eye wote gbe ɖe edzi be susu vevi si ta wòle be woaɖe nu vɔ̃ wɔla matrɔdzimewo le haa mee nye be woakpɔ hamea ta wòanɔ dzadzɛ.\n20 Tso ɣemaɣi la, Kristo yi edzi le kpekpem ɖe eyomedzelawo ŋu wole asitɔtrɔ kple ɖɔɖɔɖowo wɔm le ale si woakpɔ ame siwo wɔ nu vɔ̃ gãwo ƒe nyawo gbɔe la ŋu. Wonaa hehe Kristotɔ hamemetsitsiwo memie be woakpɔ ʋɔnudrɔ̃nyawo gbɔ nyuie ale si Yehowa dii—si fia be woaɖe nublanuikpɔkpɔ afia gake womate dzɔdzɔenyenye ɖe to o. Egbea, míeva kpɔ susu etɔ̃ ya teti siwo ta wòle be woaɖe nu vɔ̃ wɔla matrɔdzimewo le haa me ɖo: (1) be woagahe vlodoame va Yehowa ƒe ŋkɔ dzi o, (2) be woakpɔ hamea ta be ame siwo wɔ nu vɔ̃ gãwo nagakpɔ ŋusẽ gbegblẽ ɖe edzi o, (3) be woaʋã nu vɔ̃ wɔlaa wòatrɔ dzi me ne anya wɔ.\n21. Mɔ kawo nue ameɖeɖelehame ƒe ɖoɖoa ɖea vi na Mawu ƒe amewo le?\n21 Ðe nèkpɔ ale si ameɖeɖelehame ƒe ɖoɖoa le vi ɖem na Kristo yomedzelawo egbeae la dze sia? Le blema Israel la, nu gbegblẽ wɔlawo va zua ŋusẽkpɔɖeamedzi gbegblẽ le dukɔa me, eye ɣeaɖewoɣi la, ame siawo ƒomevi sɔa gbɔ wu ame siwo lɔ̃ Yehowa hedi be yewoawɔ nuteƒe nɛ la gɔ̃ hã. Esia wɔnɛ be dukɔa hea vlodoame va Yehowa ƒe ŋkɔa dzi zi geɖe eye Yehowa megakpɔa ŋudzedze ɖe wo ŋu o. (Yer. 7:23-28) Gake Yehowa ƒe ame siwo li egbea ya le ƒomedodo nyui me kplii, elabena woɖea ame siwo ɖoe koŋ le nu vɔ̃ wɔm la le wo dome. Womeɖea mɔ be ame siawo nazu lãnu le Satana si me wòazã atsɔ agblẽ nu le hamea ŋu alo aƒo ɖii o. Ke boŋ wokpɔa hamea ta tso woƒe ŋusẽkpɔɖeamedzi me. Eya ta míeka ɖe edzi be Yehowa ayi edzi akpɔ ŋudzedze ɖe mía ŋu abe hame ene. Ðo ŋku edzi be Yehowa do ŋugbe be: “Lãnu sia lãnu, si wotu ɖe ŋuwò la, madze edzi o.” (Yes. 54:17) Ðe míekpea asi ɖe hamemetsitsiwo ŋu nuteƒewɔwɔtɔe le woƒe agbanɔamedzi gã si nye ʋɔnudrɔ̃nyawo gbɔ kpɔkpɔ la tsɔtsɔ mea?\nAme Si Gbɔ Ƒome Sia Ƒome Kpɔa Eƒe Ŋkɔ Tsonɛ La Dodo Ðe Dzi\n22, 23. Nu ka tae míekpɔa ŋudzedze ɖe mía nɔvi Kristotɔ siwo nɔ anyi le ƒe 1900-awo ƒe gɔmedzedze lɔƒo ŋu, gake nu ka tae míagblɔ be dadasɔ kpɔtɔ na wo vie le ƒomegbenɔnɔ ya gome?\n22 Go etɔ̃lia si me woyi edzi kɔ Kristo yomedzelawo ŋu lee nye srɔ̃ɖeɖe kple ƒomegbenɔnɔ. Ðe wokpe ɖe wo ŋu wowɔ tɔtrɔ aɖewo le ƒomegbenɔnɔ me le ƒe siwo va yi mea? Ɛ̃. Le kpɔɖeŋu me, ne míexlẽ nu tso Mawu ƒe ame siwo nɔ anyi le 1900-awo ƒe gɔmedzedze lɔƒo ŋu la, ɖokuitsɔtsɔsavɔ ƒe gbɔgbɔ si woɖe fia la wɔa dɔ ɖe mía dzi alo wɔa nuku na mí gɔ̃ hã. Míekpɔa ŋudzedze ɖe ale si wotsɔ woƒe subɔsubɔ kɔkɔea ɖo nɔƒe gbãtɔ le agbe me la ŋu ŋutɔ. Gake míede dzesii hã be dadasɔ kpɔtɔ na wo vie. Le mɔ ka nu?\n23 Enye nu si bɔ ɣemaɣi be nɔviŋutsuwo dea ta teokrasigbanɔamedzi aɖewo te, si biana be woazɔ mɔ ayi didiƒe ahagblẽ woƒe ƒomea ɖi hena ɣleti geɖe. Woɖea srɔ̃ɖeɖe ƒe dzi le ame ƒo zi geɖe, wotea gbe ɖe trenɔnɔ dzi wu ale si Ŋɔŋlɔawo gblɔe, eye womegblɔa nya boo aɖeke tso nu siwo ana Kristotɔwo ƒe srɔ̃ɖeɖe nali ke ya ŋu o. Ðe nɔnɔme sia gakpɔtɔ le Kristo yomedzelawo dome egbea? Kura o!\nMɔɖeɖe meli be ame nagblẽ ƒome gbanɔamedziwo ɖi ɖe teokrasigba nɔamedziwo ta o\n24. Aleke Kristo kpe ɖe eyomedzela wɔnuteƒewo ŋu be woasrɔ̃ ale si woada sɔ le srɔ̃ɖeɖe kple ƒomegbenɔnɔ mee?\n24 Egbea, mɔɖeɖe meli be ame nagblẽ ƒomegbanɔamedziwo ɖi ɖe teokrasigbanɔamedziwo ta o. (Míxlẽ 1 Timoteo 5:8.) Azɔ hã, Kristo le egbɔ kpɔm be ye yomedzela wɔnuteƒe siwo le anyigba dzi la naxɔ Ŋɔŋlɔawo me mɔfiame siwo da sɔ ku ɖe srɔ̃ɖeɖe kple ƒomegbenɔnɔ ŋu. (Ef. 3:14, 15) Woɖe agbalẽ si nye Alesi Nàna Dzidzɔ Nanɔ Wò Ƒomegbenɔnɔ Me ɖe go le ƒe 1978 me. Le ƒe 18 megbe la, woɖe Nusi Gbɔ Ƒome ƒe Dzidzɔkpɔkpɔ Tsona ɖe go. Tsɔ kpe ɖe eŋu la, wota nyati gbogbo aɖewo ɖe Gbetakpɔxɔ me be woatsɔ akpe ɖe srɔ̃tɔwo ŋu woawɔ Biblia me gɔmeɖosewo ŋu dɔ le woƒe srɔ̃ɖegbenɔnɔ me.\n25-27. Esi ƒeawo va nɔ yiyim la, aleke wova tsɔ dzo ɖe ɖevi siwo xɔ ƒe vovovowo ƒe nuhiahiãwo gbɔ kpɔkpɔ ŋui?\n25 Ke ɖeviwo ya ɖe? Esi ƒeawo va nɔ yiyim la, wova tsɔ ɖe le nu siwo woawɔ atsɔ akpe ɖe ɖeviwo kple sɔhɛwo ŋu hã me vevie. Tso gbe aɖe gbe ke la, Yehowa ƒe habɔbɔa trɔa asi le nu nyui ɖekaɖeka aɖewo ŋu na ɖevi siwo xɔ ƒe vovovo, gake esi ɣeyiɣiawo va nɔ yiyim la, wova tsɔ dzo ɖe esia ŋu geɖe wu. Le kpɔɖeŋu me, wodze nyati aɖe si ƒe tanyae nye “Ðeviwo Ƒe Biblia Sɔsrɔ̃” tata gɔme ɖe Nunyonameɣi magazine me tso ƒe 1919 va se ɖe ƒe 1921 me. Eyome woɖe agbalẽ gbadza si nye Nunyonameɣi Ƒe ABDÐ (si le yevugbe me) ɖe go le ƒe 1920 me, eye woɖe agbalẽ si ŋkɔe nye Ðeviwo (si le yevugbe me) hã ɖe go le ƒe 1941 me. Woɖe agbalẽ siwo nye Wò Sɔhɛmenɔɣi—Ale Si Nàna Wòaɖe Vi Na Wò (si le yevugbe me), Toɖoɖo Nufiala Gã La, kple Nye Agbalẽ si Nye Biblia Ŋutinyawo ɖe go le ƒe 1970-awo hã me. Le ƒe 1982 me la, wote nyati siwo nye “Sɔhɛwo Biana Be” tata ɖe Nyɔ! me, eye wova nɔ te ɖe nyati siawo dzi ɖe Sɔhɛwo Biana Be gbalẽa ɖe go le ƒe 1989 me (ele yevugbe me).\nÐeviwo xɔ Nye Biblia Nusɔsrɔ̃wo gbalẽ gbadza la le takpekpe me kple dzidzɔ le Germany\n26 Egbea, sɔhɛwo ƒe agbalẽ sia si ŋu wogatrɔ asi le la ƒe babla evee li, gake woyi edzi le “Sɔhɛwo Biana Be” ƒe nyati vovovowo dam ɖe jw.org nyatakakadzraɖoƒea. Agbalẽ si nye Srɔ̃ Nu tso Nufiala Gã la Gbɔ hã le mía si fifia. Woda nu bubu geɖewo ɖe míaƒe nyatakakadzraɖoƒea na ɖeviwo. Wo dometɔ aɖewoe nye Bibliamemewo ŋuti gbalẽviwo, Bibliasɔsrɔ̃ ƒe dɔdeasiwo na ɖeviwo kple sɔhɛwo, Biblia me fefewo, Bibliameŋutinyawo Ƒe Nɔnɔmetatawo, videowo, kple Biblia nusɔsrɔ̃ siwo me woadzro kple ɖevi siwo xɔ va se ɖe ƒe etɔ̃. Esiawo katã ɖee fia be Kristo galɔ̃ ɖeviwo vevie egbea abe ale si wònɔ le ƒe alafa gbãtɔ me esi wòxɔ wo ɖe eƒe akɔnu ene. (Marko 10:13-16) Edi be ɖevi siwo le mía dome nakpɔe be wolɔ̃ yewo hele yewo nyim nyuie le gbɔgbɔ me.\n27 Yesu di hã be woakpɔ ɖeviwo ta tso afɔku me. Esi xexe sia ƒe agbenɔnɔ le vovlom ɖe edzi la, gbɔdɔnuwo wɔwɔ ɖe ɖeviwo ŋu va le gã dom ɖe edzi. Eya ta wona mɔfiame kple nuxlɔ̃ame nyui geɖe dzilawo le míaƒe agbalẽwo me tso ale si woawɔ akpɔ wo viwo ta tso afɔku dziŋɔ sia me la ŋu. *\n28. (a) Abe ale si wòdze le gbedoxɔ ŋuti ŋutega si Ezekiel kpɔ me ene la, nu kae gomekpɔkpɔ le tadedeagu dzadzɛa me bia tso mía si? (b) Nu kae nèɖo kplikpaa be yeawɔ?\n28 Ðe medoa dzidzɔ na mí ŋutɔ ne míekpɔ ale si Kristo yi edzi le asi trɔm le eyomedzelawo ŋu hele hehe nam wo be woade bubu Yehowa ƒe agbe nyui nɔnɔ dzidzenu kɔkɔwo ŋu ahanɔ agbe ɖe wo nu be wòaɖe vi na wo la oa? Gabu gbedoxɔ si Ezekiel kpɔ le ŋutegaa me ŋu kpɔ. Èɖo ŋku eƒe agboawo nu dzisasrã kɔkɔawo dzia? Enye nyateƒe be menye gbedoxɔ si wotu ɖe teƒe aɖekee wònye ya o; gbɔgbɔmegbedoxɔe wònye. Gake ɖe nèle ekpɔm be enye nu ŋutɔŋutɔa? Menye Fiaɖuƒe Akpata me yiyi, Biblia xexlẽ, alo nya nyuia tsɔtsɔ yi na amewo dzi koe míetona gena ɖe gbedoxɔ sia me o. Esiawo nye nu siwo míate ŋu awɔ amewo nakpɔ gaglã. Ame aɖe ate ŋu anɔ alakpanu wɔm anɔ gome kpɔm le esiawo me gake mage ɖe Yehowa ƒe gbedoxɔa me ŋutɔŋutɔ o. Ke hã, ne míele nu siawo wɔm eye le ɣeyiɣi ma ke me la, míele agbe nɔm ɖe Yehowa ƒe agbe nyui nɔnɔ dzidzenu kɔkɔwo nu hetsɔ dzi ƒe nɔnɔme nyuitɔ le gome kpɔm le tadedeagu dzadzɛa me la, ke kakaɖedzi li be míege ɖe gbɔgbɔmegbedoxɔa, si nye ɖoɖo si Yehowa Mawu wɔ ɖe tadedeagu dzadzɛa ŋu la me hele esubɔm le afi ma si nye teƒe kɔkɔetɔ kekeake! Mina míayi edzi alé mɔnukpɔkpɔ xɔasi sia me ɖe asi. Eye mina míayi edzi aku kutri anɔ agbe ɖe Yehowa ƒe dzidzenu dzɔdzɔewo nu be míaɖe eƒe kɔkɔenyenye afia!\n^ mm. 2 Le ƒe 1932 me la, wogblɔ le agbalẽ si nye Vindication ƒe Babla Evelia me zi gbãtɔ be Biblia me nyagblɔɖi siwo ku ɖe ale si Mawu ƒe amewo agbɔ tso aboyo me ava wo de ŋu la va eme le egbeŋkekeawo hã me, menye ɖe dzɔdzɔme Israel dzi o, ke boŋ ɖe gbɔgbɔme Israel dzi. Nyagblɔɖi mawo ƒo nu tso tadedeagu dzadzɛa gbugbɔɖoanyi ŋu. March 1, 1999 ƒe Gbetakpɔxɔ ɖe nu me be gbedoxɔ si Ezekiel kpɔ le ŋutega me la nye nyagblɔɖi siawo dometɔ ɖeka, eya ta ele eme vam le ŋkeke mamlɛawo me le gbɔgbɔmegɔmesese vevi aɖe nu.\n^ mm. 6 Wogblɔ le atamkaka sia me hã be mesɔ be ŋutsu kple nyɔnu siwo meɖe wo nɔewo alo nye ƒometɔ kplikplikpliwo o la ɖeɖe nanɔ xɔ me ahatu ʋɔa o; ele be woaʋu ʋɔa da ɖi gbadzaa. Woxlẽa atamkakaa me nyawo le Betel ŋdi sia ŋdi le Ŋɔŋlɔawo me dzodzro megbe, eye wowɔ esia hena ƒe geɖe.\n^ mm. 13 Atamazazã ku ɖe enono (alo eyɔyɔ), edodo ɖe ŋɔti me, kple eƒe agbledede be woazãe le mɔ siawo nu ŋu.\n^ mm. 27 Kpɔ esia ƒe kpɔɖeŋu aɖewo le Srɔ̃ Nu tso Nufiala Gã la Gbɔ gbalẽa ƒe Ta 32 lia me; kpɔ October-December 2007 ƒe Nyɔ! hã, axa 13-21 [yevugbemetɔ nye October 2007, axa 3-11].\nGo kawo mee Kristo kpe ɖe eyomedzelawo ŋu wotrɔ asi le woƒe agbenɔnɔ ŋu le?\nAleke wokpɔa Fiaɖuƒea teviwo ta tso ame siwo ɖonɛ koŋ wɔa nu vɔ̃ la si me?\nAleke Mawu ƒe habɔbɔa va trɔ ɖe mɔfiame geɖe nana tso srɔ̃ɖeɖe kple ƒomegbenɔnɔ ŋui?\nAbe ale si wobia tso ame siwo anɔ tadedeagu dzadzɛa me si ene la, nu ka tae wòle be míaɖoe kplikpaa alé agbe nyui nɔnɔ ƒe dzidzenu kɔkɔwo me ɖe asi?\nÐe Biblia gbalẽ si nye Mose ƒe Agbalẽ Etɔ̃lia xexlẽ ti wò alo na nètɔtɔ kpɔa? Nya vevi siwo dze le Mose ƒe Agbalẽ Etɔ̃lia me ate ŋu akpe ɖe ŋuwò nànɔ dzadzɛ le wò mawusubɔsubɔ me.


Yehowa Ðasefowo Ƒe Gilead Sukua Xɔ Ƒe Blaadre\nGBE BUBU Afrikaans Albanian Armenian Armenian (West) Azerbaijani Azerbaijani (Cyrillic) Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Dangme Danish Dutch Estonian Eŋlisi Eʋegbe Fante Finnish Franse Ga Georgian German Greek Haitian Creole Hungarian Iloko Indonesian Italian Japanese Kinyarwanda Kirundi Korean Lingala Lithuanian Malagasy Malay Malayalam Mam Nahuatl (Central) Norwegian Nzema Ossetian Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Setswana Slovak Slovenian Spanish Swahili Swedish Tagalog Tahitian Tarascan Tigrinya Totonac Tsonga Turkish Tzeltal Tzotzil Ukrainian Uzbek Valencian Xhosa Zapotec (Lachiguiri) Zulu\nGilead Sukua Xɔ Ƒe Blaadre\nLe February 1, 1943 dzi la, wodze suku tɔxɛ aɖe ƒe klas gbãtɔ gɔme le New York ƒe dziehe ɖaa. Suku sia si woyɔna fifia be Gbetakpɔxɔ Habɔbɔa Ƒe Gilead Biblia Suku la na hehe tɔxɛ ŋutsu kple nyɔnu 8,000 kple edzivɔ siwo tso xexea ƒe akpa vovovowo.\nEtametɔ: Gilead Suku si nɔ South Lansing le New York la ƒe mɔ gã nu. Etetɔ: Gilead-nufiala aɖe le nu ƒom na klas 31 lia delawo le gbadzaƒe aɖe\nJonathan si wu suku sia nu nyitsɔ laa gblɔ be: “Hehe si míexɔ, si wotu ɖe Mawu ƒe Nya la dzi, akpe ɖe mía ŋu míadze aɖe gbeƒã na dukɔ kple to ɖe sia ɖe me tɔwo.” Jonathan srɔ̃ Marnie gblɔ kpee be: “Megadi vevie wu tsã be makpe ɖe amewo ŋu woakpɔe be tame si Wɔlaa ɖo ɖe míaƒe agbe ŋu la nyo wu ɖe sia ɖe. Mexɔe se be ne wokpe ɖe amewo ŋu wova nya Yehowa la, ana woƒe agbe naɖɔ ʋu wu.”\nGilead sukua ƒe klas ɖe sia ɖe xɔa ɣleti atɔ̃, eye womexɔa ga le sukuviawo si o. Wotea gbe ɖe Biblia kple nya nyui gbɔgblɔdɔa dzi vevie. Sukua ƒe taɖodzinuwoe nye be wòana hehe sukua delawo be woasu te ado ŋusẽ Mawu ƒe amewo ahana woali ke nyuie eye woakpe ɖe amewo katã ŋu woatu mawumenɔnɔme siwo akpe ɖe wo ŋu woanɔ te ɖe nɔnɔme sesẽwo nu la ɖo. Le nusrɔ̃ɣiawo la, sukuviawo zãa ɣeyiɣi geɖe tsɔ dzroa Ŋɔŋlɔawo me be wòakpe ɖe wo ŋu wo kple Yehowa Mawu dome naganɔ kplikplikpli wu.\nEtametɔ: Le ƒe 1958 me, Albert Schroeder zã avɔgbadɔa ƒe nɔnɔme le nu fiam Gilead sukuviwo. Etetɔ: Le ƒe 1968 me, Ulysses Glass le nu fiam Gilead suku ƒe klas 46 lia delawo.\nSrɔ̃tɔ siwo dea sukua la nyea ɣeyiɣiawo katã ƒe subɔlawo. Ne wowu sukua nu la, wotrɔ yia wo de alo wodea dɔ asi na wo le dukɔ bubu me. Wodea dɔ asi na wo dometɔ aɖewo le Yehowa Ðasefowo ƒe alɔdzedɔwɔƒe 90 kple edzivɔawo dometɔ ɖeka. Woɖoa wo dometɔ akpa gãtɔ ɖe nuto siwo me amewo sɔ gbɔ ɖo la me ale be woate ŋu ana kpekpeɖeŋu geɖe le gbeƒãɖeɖedɔa me.\nTeƒe gbãtɔ si woɖo suku sia ɖoe nye Fiaɖuƒegble me le South Lansing si le New York. Le ƒe 1961 me la, woɖe sukua yi Yehowa Ðasefowo ƒe xexea me katã ƒe dɔwɔƒe gã si le Brooklyn le New York. Tso ƒe 1988 va se ɖe ƒe 1995 me la, sukua nɔ Gbetakpɔxɔgble si le Wallkill le New York la me. Eye le ƒe 1995 me la, woɖee yi Gbetakpɔxɔ Habɔbɔa Ƒe Hehenaƒe si le Patterson le New York, eye wògale afi ma va se ɖe egbe. Le March 2013 me la, wowu klas 134 lia nu.\nEtametɔ: Le ƒe 2003 me, Gilead suku ƒe klas 116 lia delawo le nu srɔ̃m le sukuxɔ me. Etetɔ: Le ƒe 2011 me, sukuviawo le nu srɔ̃m le Gilead sukua ƒe agbalẽdzraɖoƒe\nƑe 70 sɔŋue nye esia Gbetakpɔxɔ Habɔbɔa Ƒe Gilead Biblia Sukua delawo ɖo kpɔɖeŋu ɖedzesi aɖe ɖi le ɖaseɖiɖi tso Yehowa ŋu me.\nGbetakpɔxɔ Habɔbɔa Ƒe Gilead Biblia Suku Ƒe Klas 136 Lia Ƒe Sukunuwuwɔnawo\nGbetakpɔxɔ Habɔbɔa Ƒe Gilead Biblia Suku Ƒe Klas 135 Lia Ƒe Sukunuwuwɔnawo\nVa Se Ðe Anyigba Ƒe Seƒe Ke


Xezekiel 16 - Holy Bible [Ewe Bible 1913] - (Xez 16)\nEye Yehowa ƒe gbe va gbɔnye bena:\nAmevi, ɖe Yerusalem ƒe ŋunyɔnuwo katã fiae.\nEye gblɔ bena: Ale Aƒetɔ Yehowa gblɔ na Yerusalem enye si: Wò dzɔƒe kple dziwòƒe enye Kanaan-nyigba; Amoritɔe nye fofowò, eye Xititɔe nye dawo.\nGbesigbe wodzi wò la, wometso ƒoƒolika na wò o, eye womele tsi na wò, be ŋuwò nadza o, womesi dze na wò o, eye wometsɔ wò mlɔ tsihe dzi o.\nŊkua ɖeke mekpɔ nublanui na wò, ne woawɔ nusiawo dometɔa ɖeke na wò ahakpɔ tawò o, ke boŋ wotsɔ wò ƒu gbe ɖe gbe me, eye wonyɔ ŋu wò agbe le gbesigbe wodzi wò.\nTete meva to ŋuwò yi, eye mekpɔ wò nèle afɔti dam le wò ʋu me. Eye megblɔ na wò le wò ʋu me be: Atsi agbe! Wò ʋu mee nèle megblɔ na wò be: Atsi agbe!\nEye mana nasɔ gbɔ abe gbe le gbe me ene! Etsi heka ta, eye neɖo ɖetugbi atiati me; ète no, eye wò ɖa to; ke ènɔ amama heno ƒeƒle.\nTete meva to ŋuwò yi, eye mekpɔ be, wò srɔ̃ɖeɣi ɖo; mekeke nye aʋala ɖe dziwò, eye metsyɔ nu wò ama, meka atam na wò, eye mebia nu kpli wò nèzu tɔnye; Aƒetɔ Yehowa ye gblɔe.\nMele tsi na wò, meklɔ nu le ŋuwò, eye mesi ami na wò;\nmeta avɔ ŋɔŋɔe na wò, eye meɖo lãgbalẽ nyuitɔ ƒe atokota na wò, metsɔ aklala bla ta na wò, eye metsɔ seda wɔ taɖedzi na wò;\nmeɖo atsyɔ̃ na wò, meɖe abɔgɛ abɔ na wò, eye mede kɔgɛ kɔ na wò;\nmede ŋɔtigɛ ŋɔti na wò, kple togɛ to na wò, eye metsɔ sikatsyɔnu nyui ɖɔ ɖe ta na wò.\nEdo sika kple klosalo, wò avɔtata nye aklala, seda kple avɔ ŋɔŋɔe, eye wò nuɖuɖu nye wɔ memee, anyitsi kple ami; ale nèdze tugbe eteƒe mekɔ o, eye fiaɖuƒe su asiwò.\nEye wò ŋkɔ nyɔ le dukɔwo dome le wò tugbedzedze ta, elabena nye atsyɔ̃, si meɖo na wò la, gbɔgblɔ mele eŋu o, Aƒetɔ Yehowa ye gblɔe.\nKe eɖo dzi ɖe wò tugbedzedze ŋu, eye esi wò ŋkɔ nya ŋuti la, ètsɔ wò gbolowɔwɔ do dzodzoe ɖe amesiame, si va tso me yi la ŋu wòzu etɔ.\nEtsɔ wò avɔwo dometɔa ɖewo wɔ nuxeƒe ŋɔŋɔewoe, eye nèwɔ gbolo le afima, nusi tɔgbe meva eme kpɔ o, eye mele eme va ge akpɔ o.\nEtsɔ nye sika kple nye klosalo ƒe atsyɔ̃nu, siwo metsɔ na wò la, wɔ ŋutsu ƒe nɔnɔmewo, eye nèwɔ gbolo kple wo.\nEtsɔ nye avɔ ŋɔŋɔewo tsyɔ na wo, eye nètsɔ nye ami kple nye dzudzɔʋeʋẽedonu ɖo wo kɔme.\nEye nusi metsɔ na wò, be naɖu, wɔ memee, ami kple anyitsi la, woawo netsɔ ɖo wo kɔme, ne wòaʋẽ ɖe wo lilili; alea nèwɔ, Aƒetɔ Yehowa ye gblɔe!\nElé wò ŋutsuvi kple wò nyɔnuvi, siwo nèdzi nam la, hewu na wo, be woaɖu. De wò gbolowɔwɔ mesɔ gbɔ o,\nhafi nègawu vinyeŋutsuwo hetɔ dzoea?\nLe wò ŋunyɔnuwo katã kple wò gbolowɔwɔwo me la mèɖo ŋu wò ɖevimenɔɣi, esime nèɖe ama le ƒeƒle hele afɔti dam le wò ʋu me la o.\nAƒetɔ Yehowa be: Baba na wò, baba na wò! Le wò nu vɔ̃ɖiwo katã wɔwɔ megbe la\nètu trɔ̃xɔwo na ɖokuiwò, eye nèwɔ nuxeƒewo ɖe kpɔdomeewo katã;\nèwɔ nuxeƒewo ɖe kpɔdomeewo ƒe dzogoewo katã dzi, eye nedo ŋunyɔ wò tugbedzedze; èke ata na amesiwo katã va yina, eye nena wò gbolowɔwɔ sɔ gbɔ ɖe edzi.\nEwo gbolo kple wò aƒelika Egipte-viwo, amesiwo ŋutsu lekpẽ li na, eye nena wò gbolowɔwɔ sɔ gbɔ ɖe edzi, ne natsɔ ado dziku nam.\nKpɔ ɖa, mado nye asi ɖa ɖe ŋuwò, eye maka ɖe le wò gome ŋu, eye matso wò ade asi na wò futɔwo, Filistitɔwo ƒe nyɔnuviwo ƒe nyanyrã, amesiwo wò ŋukpenanuwɔwɔwo le ŋu kpem na.\nEwo gbolo kple Asur-viwo, le esi nu metia ko na wò o ta; ewo gbolo kpli wo, ke nu meti ko na wò o.\nEye nègawɔ gbolo ɖe dzi kple Kaldea, si nye asitsalawo ƒe anyigba; ke eya hã meli ko na wò o.\nAƒetɔ Yehowa be: Nu te wò dzi ŋu, esi nèwɔ nusiawo katã, abe alesi gbolo ŋukpenanuwɔla wona ene;\nesi nètu trɔ̃xɔwo ɖe kpɔdomeewo ƒe dzogoewo katã dzi, eye nèwɔ nuxeƒewo ɖe ablowo katã me. Ke wòa mèle abe gbolo bubuwo ene, ne nahayi vlo ɖo ge gbolohoa ɖeke o.\nNyɔnu ahasitɔ, si ɖe ŋutsu bubu ɖe srɔ̃a te, nènye!\nGbolo bubuwo katã la, ɖe wonaa nu wo, ke wòa èna nu wò ahiãviwo katã; ɖe nèna nu wo, be woatso goawo katã me avawo amatre kpli wò.\nTowo to vovo le wò gbolowɔwɔ me tso nyɔnu bubuwo tɔ gbɔ, womedi ahiã wò o, eye wòa nèxe fe ɖe eta, evɔ wònye wòe woaxe fe na hafi; ale tɔwò to vovo sã.\nEyata, wò gbolo, se Yehowa ƒe nya!\nAle Aƒetɔ Yehowa gblɔ esi: Esi nètso wò gbolowɔwɔ kple wò ahiãviwo kpakple wò legba nyɔŋuawo katã, siwo nètso viwòwo ƒe ʋu na la, hewɔ be, wò ŋukpe gbagba ƒo ɖi, eye wò ama dze la,\neyata maƒo wò ahiãviwo katã nu ƒu, esiwo ƒe nu dze ŋuwò kple esiwo katã nèlɔ̃na kpakple esiwo katã nèlé fui, maƒo wo nu ƒu ɖe ŋuwò tso goawo katã me, eye maɖe ama wò, ne woakpɔ wò ama blibo la.\nMadrɔ̃ ʋɔnu wò ɖe gbolowo kple nyɔnu hlɔ̃dolawo ƒe se nu, eye mahe dziku kple ŋuʋaʋã ƒe ʋu ava dziwò.\nMatso wò ade asi na wo, eye woagbã wò trɔ̃xɔwo ahamũ wò nuxeƒewo aƒu anyi, woaɖe ava le ŋuwò, eye woaxɔ wò atsyɔ̃nuawo ahagblẽ wò ɖi natsi ama anɔ ƒeƒle.\nWoayɔ amehawo ɖe ŋuwò, eye woaxlã kpe ɖe wò ahadza wò kple woƒe yiwo.\nWoata dzo wò xɔwo, eye woahe to na wò le nyɔnu geɖewo ŋku me; matsi wò gbolowɔwɔ nu, eye magaxe gboloho azɔ o.\nMana nye dziku nu nafa ɖe ŋuwò, be nye ŋuʋaʋã nadzo le ŋuwò, eye magbɔ ɖe eme, nyemagado dɔmedzoe azɔ o.\nEsi meɖo ŋu wò ɖevimenɔɣi o, ke boŋ nètsɔ nusiawo katã do dziku nam ŋuti la, eyata kpɔ ɖa, mahe wò zɔzɔme ava wò ta dzi, Aƒetɔ Yehowa ye gblɔe: Ɖe mèhewɔ ŋukpenanu sia kpe ɖe wò ŋunyɔnuwo katã ŋu o ɖe!\nKpɔ ɖa, ne amesiame be, yeado hamelo la, adoe ɖe ŋuwò bena: „Alesi dada le la, nenema vianyɔnu nɔna.“\nDawò vinyɔnu kpamkpam nenye, eya amesi gbe srɔ̃a kple viawo; eye nɔvinyɔnu kpamkpam nènye na nɔviwònyɔnuwo, amesiwo gbe wo srɔ̃wo kple wo viwo; Xititɔe nye mia dada, eye Amoritɔe nye mia fofo.\nDawòe nye Samaria hekpe ɖe vianyɔnu, siwo le wò mia me la ŋu, eye wò tsɛ nye Sodom hekpe ɖe vianyɔnu, siwo le wò ɖusi me la ŋu.\nƔeyiɣi kpuia ɖe ko mèzɔ woƒe mowo dzi o, eye mewɔ nu ɖe woƒe ŋunyɔnuwo nu o; tete nèwɔ nu le wò mowo katã dzi wòvloe wu wo to.\nAle Aƒetɔ Yehowa gblɔ esi: Meta ɖokuinye ƒe agbe: Ne nɔviwònyɔnu Sodom kple vianyɔnuwo hewɔ, abe alesi mia kple viwònyɔnuwo miewɔ ene fi!\nWoda, eye wowɔ ŋunyɔnu le ŋkunye me, eye esi mekpɔe ko la, meɖe wo ɖa.\nSamaria mewɔ wò nuvɔ̃wo ƒe afã o, eye ewo ŋunyɔnu wui; ale nètsɔ wò ŋunyɔnu, siwo katã nèwɔ la, tso afia na nɔviwònyɔnuwo.\nEyata wò hã ŋukpe nenɔ dziwò, le esi nexɔ nya ɖe nɔviwònyɔnuwo ta ŋuti, etso wò nuvɔ̃ nyɔŋu, siwo newɔ wu wo la, na be, wo to dzo wu towo. Eyata ŋu nekpe wò, eye wò ŋukpe nenɔ dziwò, le esi nètso afia na nɔviwònyɔnuwo ta.\nMagaɖo wo te, maɖo Sodom kple vianyɔnuwo te kple Samaria kpakple vianyɔnuwo te, eye maɖo wò hã te le wo dome,\nne wò ŋukpe nanɔ dziwò, eye ŋu nakpe wò le nusiwo katã nèwɔ hetsɔ fa akɔ na wo la ta.\nNɔviwònyɔnu Sodom kple vianyɔnuwo agaɖo woƒe nɔnɔme tsãtɔ me, Samaria kple vianyɔnuwo agaɖo woƒe nɔnɔme tsãtɔ me, eye mia kple viwònyɔnuwo miagaɖo miaƒe nɔnɔme tsãtɔ me.\nƉe nɔviwònyɔnu Sodom ƒe ŋɔdzinya menɔ nuwò me le wò dadaɣi,\nhafi ne woava klo nu le wò vɔ̃ɖiwɔwɔ dzi, abe alesi nezu vlodonu na Aram-nyɔnuviwo kple Filistitowo ƒe nyɔnuviwo, amesiwo ƒo xlã wò godoo, eye wole alɔme ɖem le ŋuwò le goawo katã me la ene oa?\nWò ŋukpenanuwɔwɔwo kple wò ŋunyɔnuwo anɔ dziwò, Yehowa ye gblɔe!\nElabena ale Aƒetɔ Yehowa gblɔ esi: Esi nèdo vlo atam la, eye netu nubabla la, eye mewɔ na wò, abe alesi nèwɔ ene hã la,\nmaɖo ŋu nye nu, si mebia kpli wò le wò ɖevimenɔɣi, eye mabia nu mavɔ kpli wò.\nNenye be, ekplɔ nɔviwònyɔnuwo, esiwo nye xoxo na wò kple esiwo nye ɖevi na wò, eye metsɔ wo wɔ viwònyɔnuwoe, ke menye le wò nubabla la ta o la, ekema àɖo ŋu wò zɔzɔme, eye ŋu akpe wò.\nMabia nu kpli wò, ne nadze sii be, nyee nye Yehowa;\nne naɖo ŋui, ŋukpe nalé wò, eye wò nu nade ga le ŋukpe ta, nenye be, metsɔ nusiwo katã nèwɔ la, ke wò, Aƒetɔ Yehowa ye gblɔe!